Langile autonomoen bajen kalkulagailua - Ba da beste modu bat | Laboral Kutxa Blog\nLangile autonomoen bajen kalkulagailua\n“Gaixo nago, baina ezin dut baja hartu”. “Baja hartzea gustatuko litzaidake, baina ez naiz funtzionarioa, autonomoa baizik”. Behin baino gehiagotan entzungo zenituen mota horretako esaldiak, edo testuinguru horietakoren batean egongo zinen beharbada. Baina baieztapen horiek ez dira zuzenak. Autonomo gisa lan egiten duten pertsonek diru-kantitate jakin bat kobratu dezakete bajan dauden bitartean. Beste gauza bat da ez konpentsatzea, zure negozioaren edo jarduera profesionalaren ezaugarriak direla eta.Hemen eskaintzen dizugu bajarekin zenbat diru kobratuko zenukeen esango dizun kalkulagailua.\nGogoratu bajan zauden bitartean autonomoen kuota ordaintzen jarraitu behar duzula.\nJasoko duzun kantitatea zure kotizazio-oinarriaren araberakoa izango da.Aldi baterako ezintasunagatiko prestazioa deitzen zaio, eta jarraian, haren berezitasunak deskribatuko dizkizugu:\nBaja desberdina da hura eragin duen arrazoiaren arabera. Ez da gauza bera gaixotasun arrunt bat izatea edo gaixotasun profesional edo lan-istripu bat izatea. Langileak norbere kontura egiten duen lanaren berehalako ondorio zuzen gisa sortzen den hura hartzen da lan-istripu gisa (ez dira kontuan hartzen joan-etorrietan zehar gertatzen direnak edo langilearen zuhurtziagabekeria ausartegiak eragiten dituenak). Gaixotasun profesionala gauzatutako lanak eragindako gaixotasuna da (hori arautzen duen gaixotasun profesionalen koadro bat dago).\nGaixotasun arruntagatiko baja lortzeko, langileak alta hartuta egon behar du eta gutxienez 180 egun kotizatuta izan behar ditu azken 5 urtean, kuotak egunean izateaz gain. Baldintza hori ez da beharrezkoa lan-istripuen edo gaixotasun profesionalen kasuan.\nAldi baterako ezintasun-egoeran bazaude, Gizarte Segurantzari jakinarazi beharko diozu (15 egun dituzu horretarako).Bajako parte medikoa entregatu beharko duzu, baita enpresa-jarduera zuzenean gestionatzen duen pertsona zarela dioen adierazpen bat −erne, adierazpen hori nahitaezkoa da−, eta aldi baterako baja (edo behin betikoa) dela adierazteko inprimaki ofizial bat ere; zure negozioa irekita mantendu nahi baduzu (saltoki bat denean, adibidez), zu ez zauden bitartean hura nork gestionatuko duen ere adierazi beharko duzu. Ematen dizkizuten baja berresteko eta alta hartzeko medikuaren parte guztiak Gizarte Segurantzan aurkeztu beharko dituzu, eta horretarako 5 eguneko epea izango duzu horiek jasotzen dituzunetik kontatzen hasita.\nAutonomoentzako bajak 365 eguneko iraupena izango du gehienez ere. Osasun-sistema publikoko medikuek erabakiko dute baja hori luzatu behar duzun ala ez; baja beste 180 egunez luzatu ahal izango da gehienez ere.\nGaixotasun arruntagatiko bajaren kasuan, baja hartu eta 4 egunetik aurrera izango duzu kobratzeko eskubidea. 20. egunera arte, zure kotizazio-oinarriaren % 60 kobratuko duzu. 21. egunetik aurrera, % 75 kobratuko duzu, baja amaitu arte.\nGaixotasun profesionalak edo lan-istripuak eragindako baja hartu behar baduzu, zure kotizazio-oinarriaren % 75 kobratuko duzu baja hartu eta hurrengo egunetik aurrera.\nNegozioa irekita mantentzea eta hura gestionatzeko beste pertsona bat kontratatzea erabakitzen baduzu, ez zaitez askotan bertaratu gauzak nola doazen ikustera. Bajan zaude, eta ikuskapenak zorrotzak eta ohikoak izaten dira. Zure lanpostuan aurkitzen bazaituzte, kobratzen ari zaren laguntzak baliogabetu ahal dizkizute.\nBajan zauden bitartean profesional autonomoaren kuota ordaintzen jarraitu behar duzu. Horrek barne du (2008. urtetik) aldi baterako ezintasun-egoeran zaudenean kobratu ahal izateko nahitaez ordaindu behar duzun kantitatea (zure oinarriaren % 29,90).\nAldi baterako ezintasunagatiko prestazioa honako egoera hauetan amaitzen da: medikuaren alta jasotzen duzunean; pentsiodun bihurtzen zarenean; prestazioa jasotzeko zehaztuta dagoen gehieneko epea amaitzen denean; nahitaez egin beharreko azterketa medikoak egiten ez dituzunean…\nOrain dagokizun prestazioaren zenbatekoa kalkula dezakezu. Jar dezagun adibide bat. Autonomo gehienek gutxieneko oinarria kotizatzen dute, 2016an, 893,10 euro. Oinarri arautzailea, kobratu dezakezuna, jakiteko, zifra hori 30ekin zatituta behar da, hau da, 29,77 euro eguneko. Arestian esan dugun moduan, gaixotasun arruntagatiko baja hartu baduzu, kantitate horren % 60 kobratuko duzu laugarren egunetik hogeigarren egunera (behar izanez gero); beraz, 17,862 euro kobratuko dituzu eguneko. Zenbateko hori 17 baja-egunekin biderkatuta, 303,654 euroko zifra lortuko genuke. Hogeita batgarren egunetik aurrera, % 75 kobratuko duzu, hau da, 22,32 euro eguneko.\nHorixe da, 22,32 euro eguneko, gaixotasun profesional eta lan-istripuen eraginez baja hartu eta hurrengo egunetik aurrera kobratuko duzun kantitatea.\nAurreko guztia jakinda, merezi duen ala ez kalkulatzeko momentua iritsi da. Izan ezazu kontuan autonomoen kuota ordaintzen jarraitu behar duzula. Eta gogoratu negozioa irekita mantendu nahi baduzu, saltoki bat delako adibidez, ordezkatuko zaituen pertsonari kontratu bat egin beharko diozula (baloratu eguneko diru-sarrerak eta pertsiana egun batzuetan jaisteak edo beste pertsona bat kontratatzeak merezi duen ala ez). Datu guztiak eskuratu ostean, zuk zeuk erabaki behar duzu. Hori bai, ez ahaztu LABORAL Kutxako gestoreak zure negozioari edo enpresari laguntzeko daudela.\nTags: autoenplegua autonomoak bajak


Identitatea delako hori - GARA\nJoseba I. Ouvi�a �Xaguzar� LABeko delegatua\nIdentitatea delako hori\nLopezek Ibarretxe Lehendakaritzan ordezkatu zueneko gauean ETBko «Firin-faran» saiora gonbidatutako lagunak berritsu samar agertu ziren. Ez dakit nola gertatu zen, oharkabean harrapatu ninduen, baina solasaldi bizia labaindu zen nire arreta erakarri zuen gai baten aldera: auzi identitarioa. Beste behin nahasmena nagusitu zen; «galduta nago» zioten aitormenak ere entzun ahal izan nituen. Euskal Herrian ez beste herri guztietan ez dut uste parekorik gertatzen denik.\nGure artean bolo-bolo dabilen esamoldea, higuingarria eta mingotsa suertatzen zaidan leloa, ez zen berandu jalki: «Euskalduna sentitzen naiz». Hau hemen baino ez dugu entzungo. Girona, Albacete edo Pekinera joango bagina, nola (nongoak) sentitzen diren galdetzera, aho bete hortz geratuko lirateke. Gaizki, gaixo, ongi, baikor, baita garaiago edo gizenago ere sentitu gaitezke, baina badira gauzak edo aditzak horrela jokatu ezin ditugunak. Den-denak badu izena eta izena duenak bada; hortaz, euskalduna naiz ala ez naiz, eta kito! Bestelako gauza da euskal identitateari norberak eman diezaiokeen edukia, azalpena, eta hor bai, nahi adina interpretazio ager litezke, 500 urteko kolonizazioa ez da alferrikakoa izan! Gure artean, zer garen adierazteko halako esamoldeak erabiltzea gaitz larri baten seinale argia da, gutxiagotasun-konplexua akaso.\nBide okerretatik ihesean zebilen eztabaidan, PSOEko militante baten adierazpen bat nabarmendu zen: «Ni ere euskalduna naiz eta gustura sentitzen naiz hemen nire identitatearekin». Niri «gustura» horrek ziztada mingarria eman zidan barrenez barren. Bere erosotasuna euskaldun askoren ezinegonaren tamainakoa da. Hemen garen hiritar guztiok, kalekume edo baserritarrak, langabe, langile edo enpresaburuak, etorkin zein indigenok, Euskal Herrian bizi gara, nor bere nortasun, nahi, gabezia eta ametsekin; baina guztiok batzuek gogoko duten marko juridiko-politikoarekin. Berau aldatzeko inolako baliabiderik eskaintzen ez dituen markoa, beste guztiok itota gauzkan legedia, alegia. Eta hor dago nire ezinegonaren iturria.\nGau horretan bertan lehendakari berriak esaten zigun aldaketak askatasuna ekarriko duela. Uste dut aurrerantzean askatasunaren kontzeptua identitatearena bezain korapilatsua bihurtuko zaigula. Dagoeneko galduta nago.


Krisokola Cu,Al)2H2Si2O5(OH)4·nH2O formula kimikoa duen mineral silikatoa da. Jatorri sekundariokoa da eta kobre-meen oxidazio-zonetan eratzen da. Berarekin batera kuartzoa, limonita, azurita, malakita, kuprita eta kobrearen mineral sekundario gehiago ageri ohi dira.\nKrisokola Cu,Al)2H2Si2O5(OH)4·nH2O formula kimikoa duen mineral silikatoa da. Jatorri sekundariokoa da eta kobre-meen oxidazio-zonetan eratzen da. Berarekin batera kuartzoa, limonita, azurita, malakita, kuprita eta kobrearen mineral sekundario gehiago ageri ohi dira. (eu)\nMasiboa, nodulu-formakoa, botrioidala\nUrdina, urdin-berdea, berdea


Alarma Morea taldeak abesti berria aurkeztu du : Otamotz\nAlarma Morea taldeak abesti berria aurkeztu du\nAlarma Morea taldeak abesti berria aurkeztu du. Azala da kantaren izenburua. “Itzaletik argira joan nahi dugu, askatasunez, zentsurarik gabe. Gure burua maitatuz, errespetatuz eta patroiak hautsiz. Gizartearen zapalkuntzetatik at ikusiko dugu berriro elkar”, azaldu dute.


Amatxiren dantza sekretua — Soka\nHemen zaude: Hasiera › Erakusketa › Baliabideak › Irudimena dantzan! › Parte hartzaileen ekarpenak › Amatxiren dantza sekretua\nAmatxiren dantza sekretua\nHaizea S. (Hendaia)\nErdi korrika iritsi nintzen ospitalera, kanpoko munduko harrabotsa eta etengabeko mugimendua utziz. Unibertso zuri, isil eta aseptiko honetan sartzeak hotzikara sortu zuen nire baitan. Hainbat pasabide hotz eta inpertsonal zeharkatu ondoren, azkenean iritsi nintzen amatxiren gelara.\nHan zegoen, ohean etzanda, mehe-mehea, bere ile urdin luzea burukoan hedaturik. Hauskortasunaren irudia ematen zuen. Halere, ikusi ninduelarik, irribarre goxoa zabaldu zen bere aurpegi zimurrean, eta argitxo bat piztu zitzaion begietan.\n- “Egun on, amatxi!”, agurtu nuen. “Nola zara gaur?”\n- “Egun on, maitia! Beno, tira... nahiago nuke baserrian egon... Pozten naiz zu ikusteaz!”\n- “Begira, ekarri dizut hainbeste maite duzun diskoa, badakizu, gaiteroena... Nahi duzu jartzea?”\n- “Bai!”, erantzun zidan pozaren pozez. “Jar zazu, oroitzapen onak ekartzen dizkit gogora beti!”.\nAmatxi oso musikazalea zen, eta musika-tresna txiki bat utzi nion, ospitaleko gelan ez gehiegi tristatzeko. Diskoa sartu, eta berehala, Larrain Dantzaren soinuak alaitu zuen gela.\n-“Ainara... zerbait kontatu behar dizut...”, erran zidan, une baten buruan.\n-“Zer, amatxi?”, erantzun nion, kurios.\n-“20 bat urte nituen, Lesakako bestak ziren... Gazte guztiok plazan elkartzen ginen, dantzatzeko. Egun hartan, oroitzen naiz, eguzki ederra genuen, eta han ginen, lehengusina eta ondoko baserriko bi ahizpekin, ederki jantzirik, dantzariei begira.\nBat-batean, musikariek Larrain dantzaren lehen notak jo zituzten – badakizu zenbat maite dudan dantza hori - eta horra non ikusi nuen mutil eder bat niregana hurbiltzen! Ez zen herrikoa, orain arte ez nuen inoiz ikusi. Beltzarana eta handia zen, gorputz indartsua, eta batez ere begirada sutsua zuen. Nire aitzinean plantatu zen, txapela kendu, eta galdegin zidan: “Nirekin dantzatuko duzu?”. Uste dut gorri-gorria jarri nintzela. Baina azkenean, gomita onartu eta segitu nuen.\nEz zidan hitzik ere erran. Zapia eskutik hartu zidan, irribarrez, eta dantzan hasi ginen.”\n-“Eta gero, amatxi? Zer?”, galdegin nion jakin-minez.\n-“Badakizu, txikitxo, ene bizitzan, hamaika aldiz dantzatu dut Larrain dantza, baina egun hartakoa beti izanen dut gogoan. Mutil horrek dantzatzeko grazia eta trebezia paregabeak zituen. Fandangoan, arinena zen. Jotako itzulietan, bazirudien hegal egiten zuela. Eta baltsan, ia-ia altxatu egiten ninduen... Baina batez ere, oroitzen naiz... nire aitzinean belaunikatu zenean, nire eskua berean, beste mutil guztiek lurrera begiratzen zutenean... bada, berak burua goratu eta begietara begiratu ninduen. Bihotza panpaka ari zitzaidan, bularra hausteko moduan...”.\nAmatxi isildu zen, eta begiak itxi zituen.\n-“Aitatxi ote zen?”, galdegin nion.\n-“Ez, neskatxa... Dantza bukatu ondoren, jendearen artean desagertu zen, eta ez nuen inoiz berriz ikusi. Ez dakit bere izena ere...”.\nHitz horiek erranik, malko bat jalgi zitzaion amatxiri masailean...


Liderrari bisitan - - uztarria.eus\nIraurgi Saskibaloi Taldea 2013-11-29 02:28\nAzpeitia Azkoitia ISBk, igandean 19:30tan, jokatuko du Fuenlabradako Fernando Martin kiroldegian Zilarrezko Adecco ligako lehen sailkatuaren aurka.\nArgazkia: Chema Gonzalez jokatzen\nLEB Plata. Garaipenek bidea aldapa behera jartzen dutela, erraztu egiten dutela esaten da. Baina aurreko astean partidu estu batean justu-justu denboraldiko bigarren garaipena lortu eta gero, Azpeitia Azkoitia ISBk Zilarrezko Adecco ligako liderrari egin beharko dio bisita, Fundación Baloncesto Fuenlabradari hain zuzen ere. Gogo aldartean aurreko astean irabazteak lagunduko bazuen ere, Iker Buenoren mutilek beste neurketa zail bati egin beharko diote aurre.\nSei partidu irabazi eta bi bakarrik galduta, lehen postua betetzen du Fuenlabradaren bigarren taldeak. Irten, ez irten egon ziren aurre-denboraldian, baina Avilatik Armando Gomez entrenatzailea eta bizpahiru jokalari hartu eta gero, esperientziadun eta etorkizun handiko gazteez osotu zuten taldea. Talde lehiakorra eta erritmo handian jokatzea gustuko duena. Baina pausa jarri behar zaionean ere eraginkorra izaten daki. Real Madrileko harrobiko Jorge Sanz joko antolatzaileak bikain gidatzen du taldea, baina ez du okerrago egiten azken zazpi urteetan Urrezko Leb ligan jokatu zuen Raul Menak. Kanpotik Ruben Martinezen eskumuturra ondo zaintzeko modukoa da eta Sergio Perez Agnostouk lauko posiziotik min asko egin ohi du. Hala ere, barruko jokoan Chema Gonzalez egiten ari den denboraldia txapela kentzeko modukoa da eta beti kate motzean lotuta edukitzea komeni izaten da Obilako jokalari ohia. Garrantzitsua izango da kanpoko jokoa zaintzeaz gain errebotean ere fin ibiltzea, jaurti eta segituan joaten baitira erasoan bigarren aukera bat edukitzeko asmoz errebote bila.\nIker Buenok notizi on bat jaso du astean zehar, Beñat Barberena dagoeneko jokatzeko moduan egongo baita. Denbora luzez ibili da bizkarrean min hartuta Arrasatekoa eta sasoirik onenean egongo ez bada ere, barruko jokoan laguntzeko prest egongo da. Gainera, Azpeitia Azkoitia ISBko zaleek neurketa irratiz zuenean entzuteko aukera izango dutela. “Más Baloncesto” irratiak honako link honetan http://www.masbaloncesto.com/modules.php?name=Live_Radio eskainiko du neurketa igandean arratsaldeko 19:30tatik aurrera.\n- Garaipen polemiko xamarra baina oso garrantzitsua aste honetan lortutakoa, ezta?\n“Garaipen garrantzitsua taldeak bere jokoan eta lanean jarraitzeko. Partidu gogorra izan zen igandekoa eta amaiera estu batean garaipena lortu genuen. Animikoki lagunduko digu, lanean gogotsu jarraitu beharra baitaukagu hurrengo partida Fuenlabradaren aurka daukagulako, eta gauzak hobeto egin beharko ditugu, Madril aldetik garaipenarekin bueltatu nahi badugu.”\n- Notizi onekin jarraitzeko, badirudi Beñat Barberena berreskuratuko duzula aste honetan.\n“Bai, momentu zailak bizi izan ditu, bizkarreko arazoak lehenengo, gero gerrikoak, eta arazo hauek luze jotzen dute, beraz notizi oso ona da taldearentzat eta bereziki berarentzat. Hala ere, pixkanaka- pixkanaka sartzen joan behar du bai talde dinamika eta lehiaketa dinamikan, hilabeteak geldik eraman ondoren eta txapelketa martxan egonda ez baita erraza izaten erritmo horretara ohitzea. Pazientziaz hartu beharra daukagu. Hala ere, taldeari asko lagundu eta emango dio, beraz notizi oso ona da guztiontzat.”\n- Hala ere, liderraren aurka jokatzea tokatzen zaizue. Zer dauka Fuenlabradak horren goian egoteko?\n“Joko oso ona erakusten ari dira Madrildarrak, talde luzea dute, jende gazte eta talentu askokoa, eta jokalari beteranoak esperientzia asko ematen diote taldeari. Esan dezakegu talde oso orekatua dela posizio guztietan, joko oso oldarkorra defentsa lanetan eta erritmo handiko jokoa erasoan. Taldeak argi dauka ze joko nahi duen, defentsa gogorrak egin eta erasoan talentu gehien duten jokalariekin abantailak aurkitu. Gainera Armando entrenatzaileak, urteak daramatza horrelako taldeekin eta zukua ezin hobeki ateratzen dizkie, jokalariei oso argi uzten die ze joko mota egin behar duten eta bakoitzak argi ditu zeintzuk diren bere rolak.”\n- Jorge Sanzi jokoa eratzen ez uztea izan daiteke gakoetako bat?\n“Ez dut uste hori bakarrik beharko dugunik. 27 hiruko jaurtitzen dituzte partidako, beraz beraien kanpoko jaurtiketa gelditzen asmatzea garrantzitsua izango da. Boubacarrek hiruko jaurtiketetan edota Sergio Perezek 4ko posizioan min handia egiten dute eta Ruben Martinez ere denboraldi bikaina burutzen hari da. Barrutik Chema Gonzalez momentu onean aurkitzen da eta berau gelditu beharko dugu, beste jokalariekin ahaztu gabe.\nHorretaz gain bigarren talderik onena da erasoko errebotean 11,3 eskuratuz partiduko. Beraz, erreboteko lanak bikaina izan beharko du gure aldetik partidu guztian zehar.”


Nerabeentzako boluntarioak: nola laguntzen die | Consumer\nBoluntarioek beren buruarekin ondo sentitzen eta elkartasuna eta enpatia bezalako baloreak garatzen laguntzen diete nerabeei\nBoluntario-programek besteei lagundu diezaieketen sentimendua ematen diete nerabeei, eta mundu honetan beren ahaleginak zerbaitetarako balio dutela sentitzen duten bitartean, haien “harea-koskorra” ematen diete. Batzuek erakunde erlijiosoen bidez, eskolak martxan jarritako programen bidez edo beste GKE batzuen bidez sartzen dira boluntario-lanak egitera, eta horiek lagunekin, bakarrik edo familiarekin joaten dira, eta horrek eragina du boluntario izateko erabakian. Artikulu honetan, boluntarioek nerabeentzat dituzten onurak eta parte hartzeko eskaintzen diren aukerak deskribatzen dira.\nIrudia: Tostie 14\nZer ekarpen egiten dio boluntariotzak nerabeari?\nBoluntarioek nerabeen autoestimua hobetzen dute eta eskolako errendimendua hobetzen dute\nBoluntarioei esker, nerabeek denbora gutxiago pasatzen dute monitore baten aurrean, bideojokoetan, merkataritza-zentro batean edo kalean denbora pasatzen ikusiz. Onura asko eskaintzen dizkie gazteei boluntariotza-programetan parte hartzeak, besteak beste:\nMunduaz dugun ikuspegia zabaltzea. Bai auzoan, bai hirian, bai herritik kanpo, beste bizimodu, kultura eta hizkuntza batzuk ezagutzen irakasten du, eta munduaz duen ikuspegia handitzen du.\nBesteen kontzientzia handiagoa izatea. Enpatia eta errukia bezalako balioak eraikitzea, osasun-arazo batzuk (minusbaliotasuna), baliabide ekonomikoak edo hezkuntzarako sarbidea duten beste pertsona batzuk bizi diren errealitatea ezagutzeko, eta, azken batean, sentimendu berak izateko.\nBoluntario izateak konpromisoa eta iraunkortasuna eskatzen ditu, eskola-errendimendua hobetzean berehala islatuko diren funtsezko bi onura pertsonal eta beste arrisku-praktika batzuen murrizketa, esaterako, droga-kontsumoa.\nAntzeko kezkak dituzten beste nerabe batzuk ezagutzea, eta besteei laguntzeko proiektu komuna konpartitzea. Borondatezko jardueretan parte hartu ondoren, gazteek lagun berriak egiten dituzte eta beren jokabidean modu positiboan eragingo duten esperientziak dituzte.\nAutokonfiantza garatzea. Parte hartzen duten borondatezko jarduerek erabakiak hartu, ideiak proposatu eta iritzia eman beharko dute. Horrek autoestimua sendotuko du, denon artean egiten duten programa baten partaide sentituz.\nGero eta bokazio-hauteskunde gehiago egingo dira, gazteak eta helduak direnean, begirada zabalagoa izan dezaten eta konpromiso jakin bat izan dezaten.\nHelduarora iristean erabilgarriak izan daitezkeen trebetasunak ikastea. Kirol-boluntariotzan, animaliekin edo adineko pertsonekin parte hartzen duten nerabeek ezagutza eta antolakuntza-gaitasuna garatzen dituzte, esperientziaren bidez soilik ikasten dena.\nBoluntario motak nerabeen artean\nBoluntarioek eragin esanguratsua dute nerabearen ongizate psikologikoan, eta onura ekartzen diote komunitateari. Gazte horiek boluntarioen programetan parte har dezakete.\nAisialdiko jarduerak haurrekin. Nerabeek laguntza-programetan parte har dezakete harrera-etxeetan edo etxeetan, jolastuz eta tailer artistikoak eginez.\nAdineko pertsonei egoitza geriatrikoetan laguntzea. Adinekoei poza eta gogoa emateko gai dira. Gainera, nerabeek asko ikasten dute helduei eta haien bizi-esperientziari buruz.\nKirol-ekitaldiak edo musika-ekitaldiak eskolan edo inguruan. Erakargarriak dira gazteentzat, hurbileko ingurunean daudelako eta errazagoa delako ikasleak beren ordutegietara egokitzea, adibidez, sarrerak partida batean biltzea, antzerki-lan batean programak ematea edo ate irekien ekitaldietan gurasoentzako gida gisa aritzea.\nAnimalien babesa. Animalien mundua gustuko duten nerabeentzat aterpera joan daitezke, txakurrak, katuak edo beste animalia batzuk egunero elikatzeko eta garbitzeko lanak egiteko.\nIndiako, Costa Ricako, Ghanako, Peruko eta Guatemalako boluntarioak, haurrak, zaharrak eta bestelako beharrak zaintzen laguntzeko. Boluntarioek 15 eta 17 urte bitartean izan behar dituzte, eta helduen ikuskapena jasotzen dute eguneko 24 orduetan. Solutions Kultur Krosa elkarteak antolatzen du, eta jarduera sozial eta kulturaletarako denbora ere ematen du.\nboluntariotza nerabeak nerabezaro


Hemen zaude: Hasiera / Robot mailegua / Maileguaren araudia\nIruñeko Planetarioak, NUPek eta Nafarroako Hezkuntza Departamentuak sinatutako hitzarmenaren arabera, robotikako materialaren mailegu zerbitzuaren erabiltzaile izateko, lehenik eta behin Zientzia eta Teknologia Arloen Berrikuntzarako Zentroen Sareko partaide izan beharra dago. Sare horretako partaide izateak dakartzan gainerako aukerak, parte hartzeko eskabidean jasotakoak dira. Sareko kide izan nahi duten ikastetxeek bete beharreko baldintza bakarrak honako hauek dira:\n– Hezkuntza Robotika formakuntza jaso duen edo jasotzen den irakaslegoa izatea.\n– Ikastetxean Hezkuntza Robotikarekin zerikusia duen proiekturen bat lantzen aritzea.\nMateriala maileguan hartzea honako aplikazioaren bitartez egin daiteke, ikastetxe bakoitzak sareko kide bezala onartua zela jakinarazteko jasotako mezuan zehaztutako erabiltzaile eta pasahitzarekin. Sarbidea ez izatekotan, berriz ere eskatzeko aukera dago honako mezu elektronikora mezu bat bidaliz: informatica.cap.pamplona@educacion.navarra.es. Maileguan hartzeko eskaera jasota, bere egokitasuna eta eskatutako datetan materiala eskuragarri dagoela baieztatu ondoren, material hori emateko hitzordua adostuko litzateke.\nEskaera honako aplikazioaren bitartez eginen da: Reservas Código 21\nEskaera ikastetxeak berak eginen du, Código 21 orrian dagoen zehaztutako aplikazioaren bitartez eta horretarako esleitutako erabiltzaile eta pasahitzarekin.\nEskaera materiala hartu nahi den eguna baino astebete lehenago eginen da, gutxienez.\nMailegurako eskuragai dagoen materiala, Código 21 guneko “Materialaren deskribapena” orrian deskribatutakoa da.\nCódigo 21-ren funtzionamendua dela eta, Eguberri, Aste Santu eta udako oporraldietan, materiala Baliabide Zentrorako erreserbatua dago.\nIkastetxe bakoitzeko, gehienez 3D inprimagailu 1 eta 3D eskaner 1 mailegatu ahal izanen da.\nIkastetxe bakoitzeko, gehienez 30 chromebook mailegatu ahal izanen dira.\nIkastetxe bakoitzeko, gehienez 5 Lego NXT, Lego EV3, mBot, Scout Starter Kit, Bee-Bot, Arduino kit edota Makey Makey mailegatu ahal izanen dira.\nEskatutako Bee-Bot adina lur-oihal edo alfonbra mailegatu ahal izanen dira (5 gehienez).\nIkastetxe bakoitzeko, gainerako robotika materialaren 3 ale mailegatu ahal izanen dira.\nLego NXT, Lego EV3, mBot, Scout Starter Kit eta horien osagarriak, gehienez 2 hilabeterako mailegatuko dira. Hilabete bateko luzapena eskatu ahal izanen da, betiere Ikastetxeen Sareko beste partaideren batek eskatuko ez balitu.\nChromebook-ak, gehienez hiruhilabete baterako mailegatuko dira.\nGainerako material guztia gehienez hilabete baterako mailegatu ahal izanen da (Bee-Bot eta horien osagarriak, Lego WeDo, Arduino kitak, Makey Makey, 3D inprimagailuak, 3D eskanerrak eta abar).\nEzin izanen dira baliabide bereko aleak bi garai desberdinetarako eskatu. Mailegua amaitu arte itxaron beharko da baliabide bereko aleen eskaera berri bat egin ahal izateko.\nMateriala aurrez aurre eskura emanen da. Horretarako, Baliabide Zentroko arduraduna Iruña inguruko edo bertaratzeko erraztasuna duten ikastetxeekin harremanetan jarriko da. Gainerakoei, dagokien lurralde-eremuko HT aholkulariaren bitartez helarazteko ahalegina eginen da, betiere hauen Iruñerako joan-etorriek horretarako aukera emanen balute. Tuterako ILZn ere bada robotikako materiala (Bee-Bot, Blue-Bot eta mBot-ak) inguruko ikastetxeei horien erabilera errazteko asmoarekin. Bertako materiala, halaxe zehaztua dator erreserbak egiteko orrian.\nMateriala hartutako egoera berean itzuliko da (firmware-a, piezak etab.) eta prozedura berari jarraituz (bertaratu eta eskura emanez edo garraio enpresa baten bitartez).\nMaileguaren arau hauen urraketan errepikapena balego edota maileguan hartzen duenaren jokabide okerra gertatuko balitz (materiala galdu edo hondatzea etab.) materiala maileguan hartzeko aukera aldi baterako bertan behera geldituko litzateke.\nZalantzarik edo iradokizunik duzu? Honako galdetegiaren bitartez, Código 21-rekin harremanetan jar zaitezke:


Zamudioko gaztriak badauka nola igaro aisialdia - Deia\nGaztestazioko programazioa Interneten bidez jorratuko da bihartik aurrera\no. pérez / zamudio 05.04.2020 | 09:14\nGaztestazioa hutsik dago Alarma Egoera ezarri zenetik. Zamudioko Udala\nGaztestazioa hutsik dago Alarma Egoera ezarri zenetik.\nrokorrean, Bizkaiko txoko desberdinetan bizi diren gazteak etengabe dabiltza buruari bueltaka berrogeialdi honen ondorioz daukaten denbora librea okupatzeko ideiak bilatzen. Zamudioko nerabeen kasuan, hau ez da hainbesterako ardura izango bihartik aurrera, izan ere, Gaztestazio edo Gaztelekuko monitoreek euren programazioa interneten bidez garatu ahal izateko plataforma bat irekiko dute. Blog formatua izan da langileek aukeratu dutena eta, kasu honetan, erabiltzaileentzako itxia izango da, kontuan izanda bertoko partaide guztiak adin txikiko zamudioztarrak izango dira. Bestalde, elebiduna izanfo da plataforma hau, hau da, euskara eta ingelesez izango dira bertan aurkituko diren egokia. Beste alde batetik, erabiltzaile eta monitoreen arteko komunikazio zuzena mantendu ahal izateko beste kanal batzuk ahalbidetuko dira; batik bat, Hangouts, Whatsapp eta Gmail bitartez (gaztestazioa@gmail.com).\nBlogarekin edukien antolakuntzari dagokionez, atal desberdinak bereiztuko ditu plataformak. Alde batetik, partaideek erronka desberdinak izano dituzte astero, edozein motatakoak. Do it yourself atalean, bestalde, etxean egin ahal izateko tailer edota esperimentu desberdinak aurkituko dituzte zamudioztarrek; eskulanak, esate baterako. Behin proiektu hauek burututa, erabiltzaileek euren lanen emaitza igorriko diote antolakuntzari eta, ondoren, Gaztetxokoan argitaratuko dira argazkiak. Ariketa fisikoak ere bere txokoa izango du Mugi-mugin, izan ere, bertan kirola edo dantza egiteko aukera desberdinak proposatuko dira. Sukaldatzearen maitaleentzako Gozo-gozo atalean etxean egin ahal izateko errezeta ugari egongo dira, berrogeialdi hau ahalik eta era gozoenean igaro ahal izateko. "Guk, urte osoan zehar mota askotako jarduerak antolatzen ditugu herriko gazteriaren arteko harremanak estutu eta aisialdia modu produktibo eta dibertigarri batean igarotzeko. Kontuan izanda berrogeialdiak izan dituen eragin ugariak, oso egoera zaila izaten ari da gazte askorentzat eta, plataforma honen bitartez, haien aisialdia eta daukaten denbora libre aprobetxatu ahal izatea ahalbidetzen dugu", azaldu zuten Gaztestazioko monitoreek.\nEkintza desberdinak egin ahal izateko material jakin batzuk eskuratzea beharrezkoa izango da, horregatik, monitoreek asteko plangintza bidaliko dute astero, jendeak material guztiak izan ahal izateko eta ariketa denak egin ahal izateko. Bestalde eta ordutegiari dagokionez, Gaztestazioak beti daukan ordutegia izango da plataformarena, hau da, aste barruan arratsaldeetan eta zapatu goiz eta arratsaldeetan. Hortaz, bihartik aurrera, Zamudioko gazteek badaukate aisialdirako plan bikaina.\nigarri Herriko biztanleriaren aisialdirako eskaintza handitzeko intenztioarekin, beste proiektu berri bat abiarazi du Zamudioko Udalak. Kasu honetan sakeleko telefonoan ADI Zamudio deituriko aplikazioa deskargatuta daukaten zamudioztarrei zuzenduta dago hau. Normalean, baliabide teknologiko honek herriaren nondik norako desberinen inguruko informazioa eskeintzen die erabiltzaileei eta, aste honetan, herriko gobernuak aukera bat gehitu dio honi; jokatzeko aukera. Egunero, antolakuntzak Zamudioren inguruko galdera sorta bat jartzen ditu bertan eta erantzun egoki bakoitzeko, erabiltzaileek izki bat jasoko dute. Behin hauek jasota esaldi bat esanguratsu bat betetzea izango da euren helburua. "Joko honen bitartez bilatzen duguna jendeak Zamudioko historio eta bitxikeria desberdinak ezagutzea da. Euskara eta gaztelaniaz dago eta gainera denbora librea igarotzeko tresna ona da", aitortu zuen Igotz Lópezek, Zamudioko alkateak. Beraz, jendeak badauka beste plan bat berrogeialdirako. -


1968ko abuztu sargori hura | Politika | Berria\nMeliton Manzanas. ETAk berariaz egindako lehen hilketak 50 urte\n1968ko abuztu sargori hura\nBihar 50 urte beteko dira ETAk Meliton Manzanas Espainiako Poliziako inspektoreburua hil zuenetik. Garrantzi handia izan zuen gertaera hark, hildakoaren ezaugarriengatik —haren torturatzaile ospea ezaguna zen Gipuzkoa osoan— eta jauzi bat ekarri zuelako ETAren jardueran.\nMeliton Manzanas polizia —aldameneko irudian— Donostiako Brigada Politiko Sozialeko burua zen; ezkerrean, haren hiletaren irudia; behean, hilketaren albistea, garai hartako zenbait egunkaritan. BERRIA\nBeroa izan zen uda Euskal Herrian 1968an, baina abuztuaren 2 hartan euria goian behean ari zuen. Meliton Manzanas Espainiako Poliziako inspektoreburuak 14:00etan utzi zuen lantokia, Donostiako polizia etxean, eta autobusez joan zen Irunen (Gipuzkoa) zuen etxera, Villa Arana izeneko txaletera. Autobusetik jaitsi zenean, lasterka egin zuen geltokitik etxeko atarirainoko tartea, bota ahalean ari baitzuen. Eskaileretan, gazte bat zuen zain; ETAko kide bat, zazpi aldiz tiro egin ziona. Antza denez, beste bi etakide zeuden inguruan, zaintza lanetan. Denek ihes egin zuten, Manzanas eskaileretan zerraldo utzita.\nMende erdia igaro da hura gertatu zenetik, baina haren oihartzunak dozenaka urte iraun du. ETAk berariaz hildako lehenengoa izan zen Manzanas: modu antolatuan eta hiltzeko helburuz prestaturiko lehen atentatua izan zen haren kontrakoa. Propaganda armatuaren eta sabotaje txikien garaitik borroka armatu antolatu eta erasokorraren arora pasatzeko erabakia lehenagotik hartua zuen ETAk, baina abuztuaren 2 hartan gauzatu zuen. Eta urrats kualitatibo garrantzitsua egin zuen horrela, aurrerantzean ekiteko molde horrek definituko baitzuen erakundearen jardunbidea, harik eta 2011ko urrian jarduera armatua behin betiko baztertu zuela iragarri zuen arte.\nManzanas ez zen izan ETAren eta Espainiako Estatuaren arteko gatazkaren lehen hildakoa. Pare bat hilabete lehenago, 1968ko ekainaren 7an, tiroketa bat izan zen Adunan (Gipuzkoa), Guardia Zibilak jarritako errepide kontrol batean; Jose Pardines guardia zibila tiroz hil zuten. Ordu batzuk geroago, ihes egindako etakideak atzeman zituen Guardia Zibilak, eta Txabi Etxebarrieta hil zuten. Manzanas hiltzeko erabakia Etxebarrietaren hilketari emandako erantzun gisa aurkeztu dute zenbait historialarik, baina jarduera armatuan beste fase batera igarotzeko erabakia lehenagotik hartua zuen erakundeak. Izan ere, Etxebarrietak berak parte hartu zuen ondorio hura ekarri zuen eztabaida prozesuan.\nETAren V. Biltzarra bi zatitan egin zuten. Lehenengoa Gaztelun (Gipuzkoa) izan zen, 1966ko abenduan, eta bigarrena, Getarian (Gipuzkoa), 1967ko martxoan. Ondorio garrantzitsu ugari ekarri zuen biltzar hark —besteak beste, ETAren lehen eszisioa, ETA-Berri izenekoa, geroago Komunistak izena hartuko zuena—, eta erakundea frontetan antolatzea erabakitzea eta borroka armatuaren aldeko hautua egitea ez ziren munta txikienekoak.\nBatzarraren bigarren partean onartutako agirian, ETAk «nazio askapenerako euskal mugimendu sozialista» gisa definitu zuen bere burua, «ekintza-errepresio prozesua, goraka datorren kiribil baten antzo» hartu zuen borroka moldetzat, eta lau fronte eratu zituen: politikoa, ekonomikoa, kulturala eta militarra.\nHurrengo hilabeteetan, ETAk asko bizkortu zuen bere jarduera arlo guztietan, militarrean ere bai. Baina garai hartako jarduera militarra sabotaje ekintzak, leherketa txikiak, lapurretak eta antzekoak ziren. 1967ko maiatzean, esaterako, Sollube mendian (Bizkaia) iltzez josi zuten errepidea, Espainiako Itzulian parte hartzen ari ziren txirrindulariak handik igaro aurretik. Zenbait polizia etxeri, sindikatu frankistaren egoitzei, Mola jeneralak Bilbon zuen oroitarriari eta El Correo Español egunkariaren egoitzari eraso egin zieten lehergailuz, eta lapurretak egin zituzten Villabonako eta Aretxabaletako (Gipuzkoa) banku banatan.\nBaina horrelakoak egiten zituen bitartean, ETA bere burua prestatzen ari zen jauzia egiteko. Lehenengo armak iritsi ziren erakundera; ordura arte, 1936ko gerratik gordetako fusilak, laguntzaileren batek eskuraturiko pistolaren bat eta antzekoak izan ziren ETAren arma bakarrak. Garai hartan, baina, ETAko liberatuak —dozena bat inguru— armak aldean eramaten hasi ziren, defentsa gisa eta haiekin ekintzarik egiteko asmorik gabe.\n«Goraka datorren kiribil baten antzo» irudikatzen zuen ETAk Espainiako Estatuaren kontrako borroka. Eta kiribila goraka zetorren: ETAk bere jarduera areagotzeaz batera, areagotu egin zen frankismoaren erantzuna. 1967ko azaroaren 7an tiroketa bat izan zen Derion (Bizkaia) Espainiako polizien eta ETAko kideen artean: Jesus Mari Bilbao atxilotu zuten, eta Txabi Etxebarrietak ozta-ozta lortu zuen ihes egitea. Pare bat egun geroago, Guardia Zibilak Mikel Iturbe 17 urteko gaztea hil zuen Zugarramurdiko mugan (Nafarroa), ETAko kidea zelakoan. 1967ko abenduan Markinan (Bizkaia) eta 1968ko martxoan Gasteizen egindako atxiloketetan, Espainiako poliziek tiro egin zuten, eta gutxik egin zuen hildako edo zauriturik egon ez zenean. «Zaila izango da 1968a hildakorik gabe amaitzea», esan omen zuen Etxebarriak hilik suertatu aurretik.\nKiribilaren zurrunbilo horretan, Espainiako indar armatuen kontra zuzenean jotzea zen ETAren asmoa. Etxebarrieta eta Jokin Gorostidi zortzi bat hilabetez ibili ziren Manzanas zelatatzen, hari buruzko informazioa bildu nahian; antza denez, kosta egin zitzaien Irunen Villa Arana topatzea. BERRIAk jakin duenez, Manzanas hiltzeko erabakia hartuta zegoen Benta Haundiko tiroketa eta Etxebarrietaren hilketa gertatu aurretik ere. Ondoren, ekainaren erdialdera, ETAren zuzendaritzak bilera egin zuen ostera ere, eta egoera berria aztertu ondoren, asmo horri eustea erabaki zuen.\nETAren hasierako asmoa zen aldi berean hiltzea Espainiako Poliziak Donostian eta Bilbon zituen Brigada Politiko Sozialetako bi buruak, Meliton Manzanas eta Jose Maria Junquera, hurrenez hurren. Azkenean, ideia baztertu behar izan zuten: abuztua izaki, Bilbotik kanpo zegoen Junquera, oporretan. Eta Manzanasen aurka egitera deliberatu ziren.\nManzanas aukeratzea ez zen ausazkoa izan. Gipuzkoako Brigada Politiko Sozialeko burua oso ezaguna zen frankismoaren kontrako mugimenduetan. Meliton Manzanas Gonzalez Donostian jaio zen, 1909an. 1936ko estatu kolpea izan zenean, atxilotu egin zuten faxistekin harremana zuelakoan, baina Francoren armadak Donostia hartu zuenean askatu zuten, eta segituan matxinoen tropekin bat egin zuen, gerra amaitu arte. 1941ean Espainiako Polizian sartu zen. Ordurako, nazien okupazioa Ipar Euskal Herriraino iritsia zen, eta Manzanas Gestapo Alemaniako Poliziarekin elkar hartuta aritu zen muga zeharkatu nahi zuten iheslarien kontrako errepresioan.\nBaina Manzanasen ospe beltza hurrengo urteetan iritsi zen, batez ere. Inspektoreburu gisa, gogor jardun zuen abertzale, komunista, anarkista eta gainerako antifrankisten kontra, eta hark eta haren menpekoek eragindako torturak oso ezagunak egin ziren Gipuzkoa osoan.\n1961ean, Maria Mercedes Ancheta gazte venezuelarra atxilotu zuten, esku orriak banatzen ibili zelakoan, eta Manzanasek latz torturatu zuen. Venezuelako Gobernuak esku hartu zuen libre utz zezaten; azkenean, lortu zuen Venezuelara eramatea, baina han, 46 egun geroago, hil egin zen, torturen ondorioz. Jose Maria Quesada ETAko lehenengo kideetako bat ere 1968an hil zen, Manzanasek eta haren menpekoek urte batzuk lehenago egindako torturen ondorioak gainditu ezinik. ETAko kideek ez ezik, PSOEkoek, PCEkoek, langile mugimendukoek, jeltzaleek eta beste askok pairatu zituzten Manzanasen eta haren menpekoen metodoak.\nBeraz, ez da harritzekoa Manzanasen hilketak lurrikara moduko bat eragitea 1968ko Euskal Herri hartan. Lurrikara indar antifrankisten artean, hildakoaren garrantziagatik, eta ETAren jarduteko molde berri bat iragartzen zuelako ekintza hark. Eta lurrikara, bereziki, frankismoaren aldeko indarretan.\nIzan ere, hiletak zirela eta, erregimenak indar erakustaldia egin nahi izan zuen, eta Mugimendu Nazionalaren Gipuzkoako buruzagitzak —frankismoaren erakunde politikoa zen Mugimendu Nazionala, Falange Española eta JONS uztartzetik sortua— dei berezia egin zien kideei hara joateko. Hiletetan, arduradun politiko eta militarrez gain, falangista ugarik parte hartu zuten.\nEz zen hori izan frankismoaren erreakzio bakarra. Abuztuaren 16an, Espainiako Gobernuak salbuespen egoera ezarri zuen Gipuzkoan. Hainbat eskubide bertan behera gelditu ziren, eta polizia indarrei eskumena eman zieten atxiloketa prebentiboak egiteko eta atxiloaldiak mugarik gabe luzatzeko.\nAbuztu sargori hartan, eta salbuespen egoera baliatuta, 600 lagun inguru atxilotu zituzten, eta haietako asko torturatuak eta espetxeratuak izan ziren. Errepresioak segida izango zuen hurrengo hilabeteetan, eta Burgosko auzia ekarri zuen ondoriotzat, 1970eko abenduan.\n«Bi gauza gorroto zituen: Eliza eta demokrazia»\n«Guk auzitara eraman genuen torturengatik»


Mediaberri.com - Abuztua 2008\nArtxiboak: Abuztua 2008\n2008/08/27\tLangile gazte bat hil da Itsasondon, eta beste bi larri zauritu dira Bizkaian\n22:25:47 | Atalak: Euskal Herria | 353 hitz Urtea hasi denetik, LAB sindikatuaren kontaketaren arabera, Euskal Herrian lanean hildako 65. behargina da Gil Churra, Itsasondon (Gipuzkoa) atzo arratsaldean mila kiloko hodi batek jota hil zen gaztea. 16:05ean gertatu zen ezbeharra. Gipuzkoako Foru Aldundiko suhiltzaileek azaldu zutenez, Jaso garabi enpresak Itsasondon duen zelaigunean zegoen langilea, tona bateko hodiak ondoan zituela. Goialdean zegoen hodietako bat askatu zen eta behargina buruan jo zuen. Hodiak hankak zapaldu bazizkion ere, kolpeak momentuan hil zuela argitu zuen Osalan Eusko Jaurlaritzako Lan Osasunerako Institutuak. Gas instalazioak egiten zituen 25 urte inguruko gazteak, eta Madrilgo Cap Welding enpresarentzat egiten zuen lan. Suhiltzaileek 17:45ean kendu zioten hodia gainetik Churraren gorpuari eta Donostiara eraman zuten, autopsia egin ziezaioten. Beste lan istripu bi Bizkaian Larri zauritutako behargin bi izan ziren atzo Bizkaian, Bilbon eta Gordexolan izandako lan istripuetan. Goizeko seietan gertatu zen lehenengoa. Osalanek aditzera eman zuenez, P. F. A. 27 urteko gaztea Bilboko Larraskitu auzoan Supersur deituriko saihesbideko tuneletako hormak bulondatzen ari zen, eta lau metroko buloietako bat gainera erori zitzaion. Kolpe gogorra hartu zuen, lepo inguruan batez ere, eta bizkar muina hautsi zitzaion. Bularraldean eta buruan, halaber, zauriak izan zituen. Basurtuko erietxera eraman zuten, oso larri . Bigarren ezbeharra goizeko bederatziak aldera gertatu zen, Gordexola inguruko baso batean. Zuhaitz bat gainera erori zitzaion A. O. R. beharginari. Lur orotariko ibilgailu bat behar izan zuten San Kosme gainera hurbildu eta basotik ateratzeko. Handik anbulantzia batek Gueñesko futbol zelairaino gerturatu zuen eta, bertan, Osakidetzako helikoptero batek jaso zuen BECeko heliporturaino eramateko. Azkenik, DYAko anbulantzia batek Gurutzetako erietxera lagundu zuen. Enpresaburuen erantzukizuna Bestalde, abuztuan izandako lan istripuen inguruan hitz egin zuen herenegun Joseba Azkarraga Eusko Jaurlaritzako Lan sailburuak, eta, besteak beste, ordezko langileen esperientzia faltari egotzi zion udako lan istripuen kopuruen gorakada. Esandakoarekin «enpresaburuen erantzukizunari aurpegia zuritu» nahi izatea leporatu zion atzo Azkarraragi Jesus Uzkudun CCOOko lan osasunerako idazkariak. Halaber, gaineratu zuen Osalaneko txostenetan istripu guztiak neurririk ez hartzeagatik gertatzen direla baieztatzen dela. LABek ere egin zuen Lan sailburuak esandakoaren kontra. Joan den ostiraleko lan istripuak eragindako heriotza arbuiatzeko atzo egindako elkarretaratzean, enpresaburuek segurtasun neurrietan ez dutela inbertitzensalatu zuen eta, era berean, Administrazioari «arduragabekeria» egotzi zion, abuztuan ikuskatze gutxiago egiten dituelako. Erantzun\t2008/08/21\tAste Nagusiko bandera\n23:55:43 | Atalak: Euskal Herria | 195 hitz Antzekoak dira Bilboko jaiak urte batetik bestera, baina, hala ere, badago beti zer nabarmendu. 2008ko Aste Nagusi honetan, festen 30. urteurrena da aipatu beharreko gauzarik garrantzitsuena, baina bada besterik. Urtero, Bilboko Udalak Espainiako bandera jartzen zuen udaletxeko balkoian ikurrinarekin batera. Zeharo desberdina izan da aurtengo egoera; izan ere, Espainiako bandera apiriletik dago udal eraikinaren goialdean paratuta. Horrexegatik, Bilboko konpartsek inoiz baino ozenago egin dute ikurrinaren aldeko aldarria, atzoko omenaldian aditzera eman zutenez. Arriaga plazan zuten hitzordua konpartsakide eta herritarrek, handik abiatu behar baitzuten ikurrinari eskainitako kalejira koloretsua. Konpartsetako kolore aniztasunak lagundu zien ikurrinaren zuri, gorri eta berdeari udaletxerako bidean, baina, aldi berean, trikitilari, txistulari eta gainerako musikariek alaitu zuten ibilaldi laburra. Guztien aurretik, ikurrina handi bat, konpartsakideek eutsitakoa. Ohi bezala, udaletxeko plazan jarri zuten ikurrina. Aste Nagusiko txupinerak eta pregoilariak ere eusten zioten ordurako banderari. Marijaia zuten ondoan, eta bertsotan hasi zen. Eskuak ikurrina jasotzeko altxatzen dituela esan eta jai euskalduna nahi duela ohartarazi zuen. Espainiako banderaren itzalean egin behar izan zuten atzoko omenaldia, baina udaletxeko teilatutik gora igo zuten ikurrina, puxikei lotutako ikurrina txikiek zerurako bidea hartu baitzuten. Ohorezko aurreskua ere egin zioten ikurrinari eta dantzarien artean aurreko urteetan txupinera izandako bat ere agertu zen. Erantzun\t2008/08/18\tJaietan zeharo murgilduta\n10:39:14 | Atalak: Euskal Herria | 297 hitz Tanta batzuk baino ez, zorionez. jaietako lehenengo gauak euriaren mehatxua ekarri zuen Bilbora, baina ez zuen luzerako busti Marijaiaren 30. urtebetetze festa. Gogoan zuten konpartsa kideek iazko eguraldi kaskarra, eta bilbotar askok, berriz, duela 25 urteko Aste Nagusia, uholdeek zapuztutako hura. Baina, aurten, urak ez du halako ezusteko txarrik eman, oraingoz behintzat. Alkondara busti nahi dutenek, ordea, Hor Dago Abante! konpartsaren txosnara hurbiltzea dute, elefantetxo arrosaren tronpak txorrota ederra jaurtitzen baitu, urtero legez. Aldaketa txikiak ekarri ditu aurtengo Aste Nagusiak, txosnen tokia, esaterako. Erreka ondora eraman dituzte, eta aurreko urtean aparkalekuetako obrek kendutako tokia berreskuratu bazuten, oraingoan datozen urteetarako ipini dituzte. Konpartsa eta txosna berriak sortzen ez badituzte behintzat; izan ere, Tas-Tas irrati libreko lagunek duela bi urte abiatutako konpartsak txosna propioa dauka behingoz. Berton jartzen duten musika da haien dohainetako bat, irratigintzan aritzen direnen esku espero daitekeenez. Dantza, lehia eta oroimenerako festak Asterix eta Obelix galiarren antzera, konpartsetako kideek edabe magikoren bat hartzen dutela pentsatuko dute askok. Izan ere, bederatzi egunetan parrandan ibiltzeko gai diren gizon eta emakumeek sekreturen bat izan beharko dute. Ekitaldiz ekitaldi eta txosna batetik bestera dabiltza konpartsakideak; txandak egin behar dituzte, bazkariak prestatu, konpartsen arteko kirol eta jolasetan parte hartu, ekitaldietan egon, Udaleko jai batzordekoekin borrokatu eta haien agenda luzea osatzen duten beste hamaika gauza egin. Soberan duten denbora apurrean, gainera, lo egin beharko dute, agian. Gainerako bilbotarrak ez dira atzean gelditzen. Goizeko diana eta txupin jaurtiketara jende gutxi animatzen da, baina eguerdiko bertso saio, antzerki eta bestelakoetara gogoz joaten dira. Arratsaldea izaten da, seguruenik, jaietako unerik lasaiena, gaueko martxarako prestatzen baita jendea, kontzertu eta tragoetarako, besteak este. Omenaldiak Tintigorrikoek galera handia izan dute aurten, apirilean Amalai Jauregizar Ameli konpartsakidea galdu baitzuten, 82 urte zituela. 1994. urteaz geroztik, gainera, ohorezko txupinera izendatu zuten Ameli konpartsek. Horrexegatik, omenaldia egin diote jaietan, aurtengo pregoilari, txupinera eta, noski, Marijaiarekin. Erantzun\t2008/08/14\tJose Luis Ruiz, KESeko presidentea:«Beto sistema ez da ona, baina talde guztiek erabili dute»\n23:51:04 | Atalak: Euskal Herria | 667 hitz Egiten duten lanagatik baino gehiago haien barrenean nozitu dituzten iskanbila eta desadostasunengatik izan dira albiste aurten Arabako, Bizkaiko eta Gipuzkoako erakunde soziolaboralak. Horixe uste eta deitoratzen du datorren martxora bitarte EAEko Kontseilu Ekonomiko eta Sozialeko presidente izango den Jose Luis Ruizek (Venta de Baños, Espainia, 1950). Haren sindikatuak (CCOO) eta UGTk aukeratu dute Ruiz, orain arteko presidente Antxon Lafonten dimisioaren ondoren. Sindikalismoan 30 urte egin ditu, azkenak, Jose Unanue fundazioko presidente gisa. KESen agintaldi laburra egingo duen arren, lan egitera eta, batez ere, «adostasunerako bideak handitzera» datorrela dio. Erronka zailegia dirudi presidentzia hartzea hain denbora laburrerako. Sindikatuei zegokien aukeratzea, eta niri egin zidaten proposamena. Ez zegoen nire asmoetan kargu hau hartzea, eta lasaiago biziko nintzateke onartu gabe. Baina KES erakunde garrantzitsua da, eta arduragatik kezkatuta banago ere, ohore handia da nigan izan duten konfiantza. Lehendakariarekin hitz egiteko aukerarik izan duzu? Ez, uste dut oporretan egongo dela, ni bezala. Gertu nabilenez, noizbehinka Bilbora nator gauzaren bat lortzeko. Irailaren 1etik aurrera KESeko jende guztia itzuliko da, eta ohiko jarduera hasiko da. Une honetan zeharo itxita dago, baita egoitza ere. Normaltasuna berreskuratu nahi duzula diozu. ELA eta LAB kanpoan izanda, ba al dago hori lortzerik? Nik uste dut KESek ondo zehaztutako eginkizun jakin batzuk dituela, erakundea bera sortzeko legeak jasotzen dituenak. Normaltasuna berreskuratzea KESek Legebiltzarreko legeek ezarritako funtzioak betetzea da, Jaurlaritzak bidaltzen dituen txostenak aztertzea. Argi dago bi sindikatuen hutsunea ez dela desiragarria, eta niri gustatuko litzaidake ELA eta LAB ere bertan egotea. Nire esku dagoena egiteko prest nago itzul daitezen , baina haiena da azken erabakia. Horretarako aldaketarik egon denik uste al duzu? Kontseiluari ezin zaio eskatu bere araudietan ez dagoen gauzarik. Alde egin dutenek ikusi beharko dute zer egin. Alde egiteko eman zituzten arrazoiak aintzat hartuta, pentsa daiteke agintaldia bukatu baino lehen bueltatuko direnik? Oraindik KES lagatzeko eman zituzten arrazoiak ez ditut ezagutzen. Esan bezala, KESi bere eskumenetatik kanpo dagoen zerbait eskatzeak zailtasunak sortzen ditu. Desberdina litzateke politikariek Kontseiluari beste zeregin batzuk emango balizkiote, baina, egun, dagoena besterik ez dago. Eta dagoenari ahalik eta etekin handiena ateratzea da garrantzitsuena. Orain arte hori lortu ez dugula uste dut. Are gehiago, KESeko desadostasunek indarra kentzen diote erakundeari Jaurlaritzaren eta Legebiltzarraren aurrean. Lan hobea egin daitekeela uste al duzu? KESi buruzko gatazka jakin batzuk ezagunagoak izan dira egindako lana baino, baina KESen aditu talde bikaina dago, eta lan garrantzitsua egiten dute. Beto eskubidea erakundearen arazo handienetako bat dela zioen Antxon Lafontek. Horrela al da? Niretzako beto sistema ez da ona halako erakundeetarako. Espainiako kontseiluen artean ezohikoa da EAEkoa, bakarra baita beto eskubidea darabilena. Ondorio txarrak ditu beto eskubideak zenbait momentutan. Baina egia da, halaber, talde guztiek erabili izan dutela, baita enpresaburuek eta sindikatuek ere, ELAk eta LABek batez ere, gehiengoa baitzuten sindikatuen taldean. Ados jartzeko borondateak bakarrik gaindi dezake betoa. Ulertu behar dugu KESi adostasunak ematen diola indar politikoa eta soziala; desadostasunak, aldiz, debaluatu egiten du. Edonola ere, Legebiltzarrak bakarrik alda dezake bozkatzeko sistema. Zerga politika aldundien eskumena izanda, KESek ez du aztertu inoiz. Ez litzateke interesgarria izango zergen inguruan iritzia ematea? Egia da EAEko KESek lurraldearen egitura administratiboak berak ezarritako muga duela. KESek erkidego osoari dagozkion gaiez bakarrik eztabaida dezake, eta zerga politika aldundien eskumena da. Hutsune bat da, baina erkidegoaren egitura onartzen duenak aldatu beharrekoa da. KESek zerga politikari buruz hitz egitea ona izango litzateke, baina ez dago bere esku. Esan behar da aurrekontu legeari buruz ere ez duela iritzirik ematen, baina hau gai eztabaidagarriagoa da. Inoiz politikariek hori aldatu nahi badute, egin dezatela. Oraingoz, honi buruz pentsatzen dudana niretzat gordeko dut. Jaurlaritzak bakarrik bidaltzen dizkio txostenak KESi, Legebiltzarrak ez du baliatu oraindik. Zergatik? KESen lanik handiena Jaurlaritzaren ekimenetatik dator, eragin sozioekonomikoa duten dekretuak edo lege proiektuak direla. Bigarren lana da hainbat gairi buruzko txostenak egitea. Faltan dugu Legebiltzarrak KESi gauzak eskatzea. Uste dut Legebiltzarrak berak akordioak lortzeko dituen zailtasunengatik izan daitekeela, eskatzeko ere ez baitira ados jartzen. Legebiltzarrari dagokio hutsune hori betetzea, KESi lana zergatik ematen ez dion aztertzea. Alabaina, izan daiteke ezer adosteko gai ez garela uste izatea eta, hori hala izanez gero, zertarako txostenak bidali? Erantzun\tMediaberri


Emausen bergizarteratze zerbitzu berriak igandean zabalduko ditu ateak | Aiete – Lantxabe – Katxola – Ayete\nEmausen bergizarteratze zerbitzu berriak igandean zabalduko ditu ateak\nBaztertze egoeran bizi diren lehen erabiltzaileak astelehenean helduko dira Muntora beste zerbitzu batzuetatik.\nIgandean zabalduko ditu ateak ofizialki Emaus Gizarte Fundazioaren bergizarteratze zentroak. Azpiegitura berria Aieteko Munton dago eta Gipuzkoako Foru Aldundiarekin kontzertatutako gizarte larrialdi zerbitzua da. Eraikinean, luzaroan baztertze egoera bizi duten 21 laguni laguntza emango diete. Astelehenetik aurrera heltzen joango diren erabiltzaileak lurraldeko beste zentro edo programa batzuetatik bideratuko dituzte.\nZentroaren zuzendaria Nerea Kortajarena da (Egia, 1974). Muntoko zerbitzuaz arduratzeaz gain, Emaus Gizarte Fundazioko Bergizarteratze proiektuen burua ere bada. Azaldu duenez, erabiltzaileek bi berezitasun nagusi dituzte: bazterketa kronifikatu dute, eta adinari dagokionez, 60 urtetik gorakoak dira. “Baztertzea luze jasan dute eta horri beste zailtasun batzuk gehitu zaizkionez kroniko egin da”, argitu zuen Kortajarenak. Hauentzako hiru urte arte luza daitezkeen prozesuak aurreikusten dituzte. Zorrotzak izan arren, erritmo lasaikoak. “Arreta espezializatua, egokitua eta orokorra izango da. Egoerak anitzak direnez, aukera desberdinak eman nahi dizkiegu”.\nBaztertze egoera gordinenekin lan egiten dute. “Baztertzeak aurpegi eta faktore asko ditu, oso norberarenak. Komunean dute oso bortitzak direla. Orokorrean, egoera askoren konbinazioa da: muturrekoak, desegituratutakoak, eta kiribilean gertatzen direnak”, zehaztu du egiatarrak. Bizi kalitatea eta baldintzak hobetu, autonomia garatu eta duintasuna lantzea izan da langileen egitekoa. Epe luzerako helburu handia lortzeko erronka txikiak jarriko dizkiete erabiltzaileei. “Bizi baldintza gogorrak, prozesu luzeak… Porrot sentipena dakarte. Helburuak bakoitzari egokituko zaizkie, baina garrantzitsua da helburu txikiak betetzen doazela sentitzea”, argitu du arduradunak.\nArreta espezializatua uneoro\nUdalak utzitako 289 metro koadroko azalera duen orubean, bost pisuko eraikina egin dute –bi lurzoruaren azpian–. Bertan, egoitza eta eguneko zentroa prestatu dituzte. Erabiltzaileetako batzuek hiru solairutan barrena dauden banako geletan izango dute bizitokia. “Xumeak baino funtzionalak dira”. Ohea, mahaia, apalak, armairutxoa eta ispilua. «Ispiluari garrantzia ematen diogu, askotan barruan gertatzen denaren isla baita kanpokoa”, nabarmendu du Kortajarenak.\nBizitokia badutenek, aldiz, eguneko zentroaren bidez parte hartuko dute programetan. Hala ere, denek zerbitzu bera jasoko du. “Orokorrean arreta espezializatua jasoko dute eguneko 24 ordutan. Gizarte lanetako teknikari baten laguntza soziala, hezitzaile zerbitzua, eta bakoitzaren beharrak kudeatuko dituen erreferentziako profesional bat izango dute”. Horrez gain, eguneko zentroaren zerbitzuak ere izango dituzte, 09:00etatik 17:30era bitartean. Zentroan bizi ez direnei, berriz, 08:30ean hasita dutxatzeko eta gosaltzeko aukera emango diete; bertan arropa garbitzeaz gain.\nEguneko zentroko ekimenak hiru multzotan banatzen dira. Batetik, eguneroko jarduerei lotutako gaitasunak garatzea xede dutenak: arropa garbitu, lisatu, sukaldean moldatu, autobusa hartu… Bestetik, gaitasun sozialak eta bakoitzaren egoeraz jabetzearekin lotura dutenak. Azkenik, okupazionalak. Hauez gain, kirola, lantegi kognitiboak, irteerak… ere egingo dituzte.\nBost langilerekin ekingo diote, baina beteta dagoenean, zazpi izango dira. Lehen hilabeteetan, ordea, dozena bat lagun izango direla uste dute arduradunek. Abendurako, berriz, erabat bete arteko bidea egitea aurreikusi dute.\nZerbitzua bertan kokatuko zela erabakitzeak Muntoko bizilagunen haserrea piztu zuen. Irekiera atzeratzen joan den heinean baretu egin da. Hala mantentze aldera, auzoari zabaltzen saiatuko dira. “Datozen hilabeteetan bizilagunei zer egiten duten azalduko zaie, hori ezagutzera gonbidatuz, ahal den neurrian beldurrak uxatzeko”, aurreratu du Kortajarenak.\n2012/06/29 Nork Maitane Aldanondo\nEmaus Gizarte Fundazioaren Muntoko eraikina. (Argazkia: Maitane Aldanondo)\nEsta entrada fue publicada en Actualidad el 29 junio 2012 por Lantxabe.\n← ¿Cuánto cuesta el hierro? El sur de Inglaterra, de punta a punta →


Hitzaren Eskola izan dute hizpide ETB1eko 'Ahoz aho' saioan - - uztarria.eus\nHitzaren Eskola izan dute hizpide ETB1eko 'Ahoz aho' saioan\nDi-da! 2019-06-05 12:57\nAitor Bengoetxeak eta Xabier Gantzarainek ETB1eko Ahoz aho saioan hitz egin dute Dinamoa sormen guneaz eta aurki martxan jarriko duten Hitzaren Eskolaz. Proiektuaren inguruko xehetasunak azaldu dituzte, Ilaski Serrano aurkezlearen galderei erantzunez.\nAzpeitiko Dinamoa sormen gunea izan zuten hizpide atzo, asteartea, Aitor Bengoetxeak eta Xabier Gantzarainek ETB1eko Ahoz aho saioan. Besteak beste, Dinamoak abiatuko duen Hitzaren Eskolaz aritu ziren solasean, Ilaski Serrano aurkezlearekin batera. Dinamoan izango diren lau eremuen –hitzarena, irudiarena, soinuarena eta gorputzarena– errepasoa egin zuten saioan, eta hitzaren atalarekin hasiko direla martxan azaldu zuten. Izan ere, Hitzaren Eskola irailean zabalduko dute, eta ekainaren 10era bitartean eman dezakete izena interesatuek. Haren inguruko xehetasunak azaldu zituzten Gantzarainek eta Bengoetxeak.\nIkusi saioa osorik, hemen.


EHGAM-DOK EUSKARAZ: August 2006\n> Berria: Indarkeria > BAIONAKO OSPITALEKO LANGILE BATEK HIRIKO JAIETAN 8 BORTXAKETA IZAN ZIRELA ESAN DU\nBaionako ospitaleko langile batek hiriko jaietan 8 bortxaketa izan zirela esan du\nBaionako ospitaleko langile batek adierazi du hiriko jaietan zortzi bortxaketa izan zirela; hau da, jakinarazi dituzten laurak baino gehiago izan zirela. Paueko Prefekturak, polizia iturriekin hitz egin ondoren, lau bortxaketa salaketa izan zirela adierazi du. Fiskaltzak ere salaketen kopurua baieztatu du, baina ez du bortxaketa gehiago izan daitezkeenik ezeztatu; izan ere, salaketak erasoa jasan eta hilabeteetara egin baitaitezke.\nGara, 2006-08-25 # Baiona\n«Analisiak egin eta gero, zortzi bortxaketa baieztatu dira. Medikuek begiztatu dituzten emakumeak dira, eta baieztatutako bortxaketen deklarazioak ere egon dira», adierazi zuen atzo Baionako ospitaleko langile batek Euskadi Irratiak egindako elkarrizketan.\nBaionako jaietan sexuarekin zerikusia duten erasoekin izaten diren informazio arazoak ere baieztatu zituzten ospitaleko langile horren hitzek: «Nire ustez, informatzaileek arazoa minimizatzen dute hedabideen aurrean, baina ospitaleko langileriarentzat zortzi bortxaketak egiaztatuak izan dira». Izan ere, Lapurdiko hiriburuko jaietan izaten diren bortxaketen berri izatea oso zaila izaten baita. 2005 urteko jaietan izan ziren bost bortxaketa salaketen berri hurrengo urteko jaiak bukatu ondoren eman zitzaion prentsari, hau da 2006ko abuztuaren 7an.\nBaionako jaietan lau bortxaketa salaketa soilik izan zirela berretsi zuen atzo Paueko Prefekturak Baionako polizia etxean informazioa baieztatu ondoren. «Guk dakigunez, ez da beste salaketarik izan», adierazi zuten Prefekturako kideek. «Beraz, lau dira Baionako jaietan ezarritako bortxaketa salaketak, eta ez zortzi azken zurrumurruek dioten bezala», gehitu zuten Pirinio Atlantikoetako Departamenduko gobernu ordezkaritzako idazkaritzako kideek.\nLapurdiko hiriburuko Fiskaltzaren bulegoan salaketen kopurua baieztatu zuten, baina, bestalde, ez zituzten ospitaleko langilearen baieztapenak ezeztatu. «Ezin dugu ezeztatu beste bortxaketarik izan denik, zeren eta eraso dieten pertsonak hemendik hilabeteetara etortzen ahal dira salaketa ezartzera, baita urteetara ere», adierazi zuten Fiskaltzaren bulegoko kideek.\nZortzi bortxaketen berria Baionako ospitaleko langile batek zabaldu badu ere, erietxe horretako zuzendaritzak ez du inongo adierazpenik egin. Hiriko Herriko Etxean ere bortxaketa gehiagoren berririk ez dutela esan dute.\nAbuztuaren 2an hasi eta 6an bukatu ziren jaietan izan diren sexu bortxaketen kopurua etengabe aldatu da bestak bukatu zirenetik. Jaien bukaeraren biharamunean bi bortxaketa izan zirela jakinarazi zuten, baina handik bi egunera kopurua hazi egin zen eta bostera igo zen. Egun horretatik bortxaketak bost baino gehiago izan zirelako zurrumurrua zabaldu zen hirian zehar. Baionako suprefet Pierre-Andre Durandek bortxaketa salaketak lau izan zirela esan zuen; izan ere, bosgarrena eraso sexuala izan arren, «ezin baitzen bortxaketatzat jo».\nSalaketen kopurua aldatu ez bada ere, emakumeen aldeko elkarteek adierazten dutena argi gelditu da: bortxaketa asko ez dira salatzen.\nGero eta indarkeria handiagoa Baionako jaietan\nAzken urteotan gero eta bortxakeria handiagoa ikusten da hiriko jaietan. Aurten, sexu erasoez gain, gizon gazte batek labankada bat jaso du. Baionako langileak adierazi zuen: «Orain erasoak askotarikoak, neurriz gainekoak eta askoz bortitzagoak dira». Horri aurre egiteko, ospitaleko langile eta medikuek eraso horiengatik interesa agertzen duten erakundeak informatzeko prozedura bat ezarriko dutela esan zuen elkarrizketatuak.\n> Erreportajea: Erasoak > HARRIKA OSTADARRARI\nHomofobiak eragindako erasoen berri eman dute azken asteotan hedabideek; hiru gayk eta hiru lesbianak beren iritziak eta esperientziak azaldu dituzte bortizkeria horren inguruan.\nBerria, 2006-08-03 # Jose Mari Pastor, Donostia\nPolonia, Letonia, Espainia... Erasoak Europako geografian hedatu dira, homofobiak ez du mugarik eta. Gay eta lesbianen ustez, bortizkeria hori errealitatearen alde gordinena da, baina ez alde bakarra. Egunerokoan ohikoak dira irainak, jokaera gaiztoak, errespetu eza, baina hori ez da albiste iturri izaten. Gizartearen zapalkuntza da bizimodu heterosexualetik kanpo daudenen aurka.\nMiren (Bilbo, 44 urte) # «Herri matxista batean bizi gara»\nJendeak ez du esaten edo galdetzen lesbiana zaren edo ez. Errespetuz galdetuz gero, «zu lesbiana zara?», bada, nik, nahi izanez gero, erantzun egingo dut. Baina ez dute ezer esaten eta hortik txakurkeriak hasten dira, eta zuk badakizu hori guztia nondik datorren. Lanean halakoak gertatu zaizkit. Sukaldean, txakurkeriak alde guztietatik. Lanean ari zara eta alde guztietatik zure kontra ari direla ohartzen zara, gauza zehatzetan konturatzen zara. Zuri ez dizute esango edo galdetuko lesbiana zaren edo ez, baina haiek badakite, eta zu izorratzen hasten dira. Latza izaten da.\nHomofobiaren kontra aurreratzeko, urteak beharko dira, bai. Oraindik zenbait lekutan, herri txikietan eta, ezin duzu esan lesbiana zarela. Nik lanean ezin dut ezer esan. Nik uste dut laneko gazte jendeak badakiela. Gustatu egingo litzaidake lesbiana naizela esan ahal banu, baina ezin dut.\nHeziketa beharrezkoa da. Lehengoan semearekin hitz egin nuen. Mutiko bat joan zitzaiola eta musu eman ziola kontatu zidan. Nik nola erreakzionatu zuen galdetu nion. «Utzi bakean, ze hostia bat emango dizut», erantzun zion semeak. Eta nik esan nion: «Baina kolpe bat jo, zergatik? Esan ez duzula nahi eta kito. Neska bat izan balitz, ez zenuen egingo».\nNiretzat semearen portaera hori ere homofobia da. Hori guztia aldatu egin beharko litzateke, baina herri matxista batean bizi gara oraindik.\nXabi (Goierri, Gipuzkoa, 31 urte) # «Ez dira eraso homofoboak, eraso heterosexistak baizik»\nHitzezko erasoak egunero jasotzen ditugu, kontua da beste pauso bat aurrera eman dudala eta hitzezko eraso horiek niri ja ez didate minik ematen, niri berdin zait niri a, b, edo c esatea. Homosexual guztien kontrako kontua da, azkenean barrea eragiteko tresna erraza gara batzuentzat. Beti gertatu dira halakoak, hitzezko erasoak; gauza normala da hori, baina ezin denez erraz frogatu, bada, azkenean ez zara mundu guztiaren kontra joango.\nHeterosexismoaren filosofia salatu eta borrokatu behar dugu. Homofobia gaizki ikusten hasi da, baina heterosexismoa hor dago, horrek bai min egiten duela. Heterosexualek beren bizi filosofia inposatu nahi diote munduari. Marikoia eta halako gauzak esatea ez da eraso homofoboa, eraso heterosexista baizik. Azkenean, heterosexual horiek bikotekide bat ez edukitzeagatik edo haien bizimodua ez edukitzeagatik ja erasoan daude, bete-betean.\nHomofobiaren kontra hezi egin behar da, prestatu: gizartean, lanean, koadrilan, ezagunekin... Garai batean arrazakeria normala zen eta orain gaizki ikusita dago. Ba, orain ere berdin egin beharko litzateke. Homofobia oraindik hor dago.\nPhilippe (Miarritze, lapurdi, 46 urte) # «70 urteko gizon bat kolpatu zuten»\nNiri neuri ez didate eraso, baina erasoak egon badaude. Duela astebete, homosexualak elkartzen diren hondartzan gizon bati eraso zioten. Bidera irten zitzaizkion eta jo egin zuten. Haren autoa ere jo zuten.\nLehengoan, Landetan, 70 urteko gizon bati eraso zion auzoko batek. Homofobiagatik egindako erasoa izan zen, beste gizon batekin ikusi zuela eta. Dirudienez, hori ez zitzaion gustatzen, eta gizonari kolpeak jo zizkion. Oraindik ospitalean dago, zauriak sendatzen.\nBeste homofobia kasu batzuk ere badaude. Emakume lesbiana bat ezagutzen dut eta haren gizona ahaleginak egiten ari da neska hori eta umea banatzeko. Oso egoera larria bizitzen ari da. Senarrak ez du nahi ama eta umea elkarrekin egoterik, eta horren kontra ari da gogor egiten.\nAurora (Donostia, 27 urte) # «Ezin duzu zure nortasuna garatu»\nGertatu egin zait neska-lagunarekin eskutik helduta joan eta harritxoren bat botatzea. Bilbon ere nire esperientzia izan dut: tipo batek garrasi egin zigun beste espaloitik.\nNiretzat, oso garrantzitsua da nire esperientzia. Hamasei urte nituela, herrian, oso gogorra zen lesbiana izatea. Ez da ezer zuzenean esaten, baina presioa oso gogorra izaten da, nabarmena. Gainera, jendea etortzen zaizu eta: «zu lesbiana zara?». Eta oso gaizki sentitzen zara. Presioa oso gogorra izaten da eta isilean eramaten duzu, zure nortasuna ezin duzu garatu.\nNik eraso fisikorik ez dut jasan lesbiana izateagatik, baina bada beste biolentzia mota bat, errepresio gogorra, eta hori bizi izan dut.\nGaur egun hiri handietan hobeto zaude, baina zenbait esparrutan eta zenbait tokitan konturatzen zaren bikotekidearekin ezin zarela normal portatu, ez direlako leku aproposak. Jendeak nola begiratzen dizun konturatzen zara, eta kontuz ibili behar duzu. Hori sumatu egiten dugu eta hori egunero jasaten dugun biolentzia da.\nGauzak aldatzen ari dira pixkanaka legeekin, baina uste dut oraindik bide luzea geratzen dela egiteko. Orain 30 urte ni bezalako neskentzat arazo gehiago zeuden. Geroztik borroka asko egin da, eta aurrerapauso asko eman dira, baina oraindik...\nGero gizartearen joera dago. Batzuek tolerantzia eta halako prepotentzia batekin begiratzen dizute, ez berdintasunean, «zure gaixotasun hori onartzen dugu» esanez bezala.\nZenbait jendek halako portaera du, «guk heterosexualok onartu egiten zaitugu». Zenbait jende da, bada beste jende bat hori egiten ez duena, baina nik sentsazio hori daukat. Batzuek esaten dute: «Zu zergatik zara lesbiana? Traumaren bat daukazu, aita edo amagatik?». Eta zu zergatik zara heterosexuala? Traumaren bat duzu? Azken batean, patriarkatua da araua, eta horren barruan harreman heterosexualak. Baina pertsonak sexualak gara, ez heterosexualak edo homosexualak. Eta guk askotan uko egiten diogu arauari, ez diogu segitzen. Intsumisioa egiten diogu derrigorrezko heterosexismoari.\nMarco (Iruñea, 40 urte) # «Bitxia da hau gazteen artean gertatzea»\nNiri duela urte batzuk eraso zidaten. Hedabideetan atera zen erasoa, epaiketa egon zen... Iruñean izan zen, Taconera parkean. Hori anbiente eskualdea da gauez. Egun batean lagun batekin bertatik pasatzen ari nintzela konturatu ginen batzuk oihuka eta irainka ari zitzaizkiola hor bilduta zegoen jendeari. Jende gaztea zen erasotzailea, 18 bat urteko gazteak.\nNoski, gu haien alde irten ginen eta jo egin gintuzten. Moto kaskoarekin aurpegian jo ninduten. Erasoa salatu genuen, Nafarroako Legebiltzarrean ere agerraldia egin genuen gertatutakoa azaltzeko. Azkenean, erasotzaileak salatu genituen eta epaiketa egon zen, baina falta epaiketa batean geratu zen dena. Azkenean kaudimengabeak ziren, dirurik ez.\nNik eraso horien salaketa publikoari ematen diot garrantzia. Geroztik ez dut uste homofobiaren kontrako borrokan asko aurreratu denik. Erasoek etengabe segitu dute. Duela gutxi kondena bat egon zen eraso batengatik. Indarkeria motak aldatzen ari dira. Lehen, 80ko urteetan, makarrak ziren, eta orain beste erasotzaile eredu bat izango da, baina zer garapena egon den ikusita... Guk aurrerapauso bat ematen dugun bakoitzean horrek kontrako erreakzioak eragiten ditu. Bitxia da, gainera, hori jende gaztearen artean gertatzea. Joera puritano eta homofoboa erroturik dago zenbait sektoretan.\nAmaia (Urnieta, Gipuzkoa, 32 urte) # «Erasotzat jotzen dute bi neska eskutik helduta joatea»\nFisikoki ez dut halako erasorik jasan, eskerrak, baina edozein egunetan gerta daiteke. Eraso mota hori mutur batera iristea da, azken batean. Min gehiago ematen du. Telebistan eta egunkarietan norbait jo dutenean ateratzen da notizia, baina gero, egunero-egunero, beti izaten ditugu esperientziak, irainak, begiradak. Batzuetan bikotekidearekin zaude eta eskuak askatu behar dituzu, badaezpada ere.\nNi gaztea naiz eta ez dakit, lehengokoen aldean nik uste dut hobetu egin dela egoera, baina oinarria berdina da. Lehen baino hobeto gaudela uste dut, hori argi dago, baina oraindik asko falta da egiteko. Jendea desberdintasunen aurrean izutu egiten da. Bueno, denok izutzen gara; ezezagunak beldurra ematen digu. Asko, gainera, erasanak sentitzen dira, erasoen biktimak, bi neska edo bi mutil eskutik helduta edo musu bat ematen ikustean. Orduan, erasotzat jotzen dute hori.\nNiri ere halako gauzak esan dizkidate: «Aizu, zera entzun dut, zu ez zara lesbiana izango?». Morboa ere hor dago. Baina azkenean paso egiten saiatzen zara eta pixkanaka-pixkanaka ohitu egiten zara. Bueno, ohitu ez, paso egiten ikasten duzu.\n«Gazteak irekiagoak direla pentsatzea okerra da; homofoboenak gaztetxoak dira»\nAlberto Lopez Sexu Heziketako monitorea\nHomofobiaren aurka heziketaren eta familiaren bidez lan egin behar dela adierazi du Lopezek; eraso heterosexistak gogor zigortzea ere proposatu du.\nBerria, 2006-08-03 # J.M.P., Donostia\nAzken aldian eraso homofoboen berri eman dute hedabideek. Badirudi ugaldu egin direla. Zergatik?\nEz dut uste eraso homofoboak ugaldu direnik, komunikabideetara kasu gehiago heltzen direla baizik. Trantsizio garai batean gaude, legeak pauso galanta eman du homosexualitatearen arloan eta berau denongan jakingai berri bat suertatu da. Beraz, halako erasoek isla askoz ere handiagoa dauka gaur egungo gizartean.\nBeti gertatu dira eraso homofoboak, baina lehen ez zion inori axola eta gaur bai. Emakumeen kontrako indarkeriarekin ere horixe gertatzen ari da. Gure aitona-amonen garaian, indarkeria hori sukaldean gelditzen zen, bazirudien ez zegoela erasorik. Gaur egun, ostera, plazaratu egiten dira.\nAdituek esaten dutenez, homosexualak gero eta agerikoagoak dira jendaurrean, eta kontrako erreakzio horiek ere gero eta gehiago izango dira, sektore bat ez dagoelako oraindik begien aurrean hori ikusteko prestatuta...\nEgia da, bai, homosexualitatea nahiz beste edozein desira daukaten pertsonek naturalago jarduten dute nonahi, libreago... Baina horrek batzuen homofobia erradikalena berpizten du.\nErasoaldi horiek askotan antolatuta daude, gehienbat mutil gaztez osatutako talde txikiak dira, eta pertsona ahulei jipoiak ema-tea dute helburu. Gogorrena hauxe da: euren homosexualitateagatik jipoituak izan direnek askotan ezer ez esatea, edo esaten badute, beste arrazoi batengatik izan dela aldarrikatzea. Norberaren familia ere izan daiteke oraindik begien aurrean homosexualitatea ikusteko prestatuta ez dagoena, eta egoera hori da etsigarriena.\nLehengoan Espainian egindako inkesta batean hiru gaztetik batek onartzen zuen ondo ikusten zuela gay eta lesbianak mespretxuz tratatzea edo iraintzea. Nola azaltzen da gazteen arteko joera hori? Euskal Herrian ere antzera gaude?\nEuskal Herrian ere berdin gertatzen da. Gehienek, gainera, homosexualitatearen inguruko arlo hauetan gazteak irekiagoak direla pentsatzen dute, baina oker dabiltza. Gure esperientzien eremuan ikusitakoak ikusita, homofoboenak gaztetxoak direla esan dezakegu, dudarik gabe. Horren zergatia? Bada, egia esateko, hausnarketa soziologiko sakona egin beharko genuke, baina gaztetxoen erreferenteak gaur egun ere gizonkeriaz kutsatuta daude eta hori arrazoietariko bat da, seguru.\nErresuma Batuan haurreskolatik bikote guztien arteko harremanen berri ematea gomendatu dio guraso elkarte batek Hezkuntza Ministerioari, umeek 0-3 urteetatik errealitate hori ezagutzeko. Hezkuntza da modu bakarra homofobiari aurre egiteko?\nEz da modu bakarra, ez, baina ideia bikaina da hasteko. Homosexualitatearen errealitatearen erreferenteak behar ditugu, beraiekin hezi behar gara. Homosexualitatea egunero eta nonahi ez badugu ikusten, ez dugu gugan barneratuko eta normal gizarteratuko.\nHezkuntzako bidea erabiltzea bultzatu behar da, baina hori ez da nahikoa izango. Sexu heziketa familiaren barruan eman behar da batez ere, eta ez dago inondik inora ere gauza hauetaz berba egiteko edaderik; ezin dugu itxaron gure seme-alabek 14 urte izan arte gaiari buruz mintzatzeko. Homosexualitateari buruz ere normal hitz egin behar da, denok eduki dezakegun sexualitatearen zati bat delako. Nork bere ingurukoen sexu desirak konpartitu ez arren besteontzat aukera baliozkoa izan daitekeela ulertu, onartu eta errespetatzen ez dugun heinean, eraso homofoboek jarraitu egingo dute. Aniztasun aberats hauek hezkuntzatik ere ezagutaraztea ezinbestekoa da eguneroko kontua bilakatzeko.\nMonitorea zaren neurrian, zure esperientziak zer irakatsi dizu? Zein da irtenbidea?\nBa, pertsona larregirentzat, homosexualitatearen inguruan pentsamolde hau nahiko finkatuta dagoela: «Ez dena ikusten ez da existitzen, eta gutxi ikusten bada, zer edo zergatik izango da».\nAskotariko errealitateak plazaratzeaz gain, horiek naturaltasun osoz bizitzea da bidea eta intenbidea. Batzuentzat oso gogorra izan daiteke, baina ezinbestekoa da gizartea eraldatzeko. Kontuan hartu behar dugu oso anitzak garela, baina desberdintasun edo berezitasun hauek pertsonen artekoak direla soilik, ez emakume eta gizon artekoak edo lesbiana eta gay artekoak. Hori benetan sinesten ez dugun bitartean egoera sexistak eta homofoboak ez ditugu gugandik baztertuko.\nBide penala ere proposatzen dute batzuek, homofobia arrazakeria mota bat delako. Homofobia zigortu egin behar da legez? Nola?\nBide penalak asko prebenitu ez arren, erasotzaileak gogorki zigortzea zilegizkoa da. Nahiko merke irteten dira eraso sexista guztiak, emakume asko bere gizonezko bikotekidearen eskuetan hiltzen dira, sexu bereko bikoteak nonahi jipoitzen dituzte... Hori nahikoa ez izanik, lotsaren lotsaz biktima askok isilean daramate euren tragedia. Azkeneko honetan Justizia Administrazioa da erruduna. Zertarako salatu ezertarako balio ez badu? Sexu eraso guztiak, homofobia barne, bide penaletik zigortu behar dira, ezin daitezke falta administratibo xume bat izan.\nGizarteak berdin ikusten ditu gay eta lesbianak? Edo diferentziak daude biak tratatzeko edo iraintzeko garaian? Zergatik?\nEz dira berdin ikusten, ez. Emakumeek betiere alderik txarrena hartzen dute, diskriminazio bikoitza dute neskek: lehenik emakumeak direlako, gizarte patriarkal eta heterosexista honek gizonentzako osagai gisa antzematen ditu. Hori dela eta, neskak zakil bategaz bakarrik izan daitezke pozez beteak; beste edozer, lesbianismoa batez ere, gizonak «tente» jartzeko joko bat baino ez da.\nBigarrenik, neskengan askoz ere zailagoa da maitasun bikote bat onartzea, eskutik oratuta doazen neska bi lagun minak bakarrik izan daitezke. Bi mutiko berdin badoaz, ostera, ezin dira lagunak izan... Gure gizarteak, desira edo praktika homosexualak ageriago eta nabarmenago identifikatzen ditu mutilengan.\nTxiki-txikitatik rol femenino eta maskulinoetan hezten gaituzte: mutikoak gogorrak eta oldarkorrak izan behar gara, sentimendu bakoak eta gizartean aktiboak; neskatoak kontrakoa, ahulak edo indargabeak, gizartean pasiboak, gizonezkoen pentzuan egoteko. Arrazoi horiek guztiak kontuan izanik, edozein emakumeren helmuga gizonezko baten menpe egotea da, beste ezerk ez baitu zentzurik.\n> Iritzia: Pantxike Agirre > GIZAKIA EDOTA LEGEA\nGizakia edota legea\nBerria, 2006-08-03 # Pantxike Agirre\nLegeak homosexualitatearen arloan bezalaxe emakumeen arloan ere pausoak eman dituelako ezagutzen eta salatzen da gehiago orain bi talde horien kontrako indarkeria. Alberto Lopez Sexu Heziketarako monitoreak azaldu du, BERRIAn, lehengo bidetik egiten diren erasoak direla azkenaldian komunikabideetan hainbeste aipatzen diren gay eta lesbianen kontrako erasoak eta gizonek emakumeei eginikoak. Zeintzuk dira, orduan, lege horien ondorioak? «Emakumearen salaketak eta legearen aplikazioak bere kontrako ondorioak izango dituela jabetzen da erasotzailea, eta horrek egiten du biktimaren kontra gogorrago egitea. Horregatik daude orain heriotza gehiago». Miguel Lorente auzi-mediku espainiarrak ikastaro batzuetan azaldutako ondorio ezin kezkagarriagoa da. Haren ustez, bikote harremanetako elementu asko astindu ditu legeak, eta hori onartu ezinik jokatzen dute bortizkeriaz gizon askok. Irtenbide modura, erasotzaileentzako neurri indibidualak hartzea proposatzen du.\nEAEko epaitegietan egunean 10 salaketa jartzen direla jakin berri dugu, eta batez beste egunean lau babes agindu emateko eskaria jaso dela azken urtean. Emakumeen kontrako indarkeria zigortzeko sortu ziren epaitegi berezien urtebeteko lanaren ondorioa da. Epaitegietatik kanpora zer gelditzen den eta zer egiten den ere balantzerako gai izan beharko luke.\nBeste lege batzuek, berriz, heriotzaren kausa izaten jarraitzen dute. Aaiungo (Mendebaldeko Sahara) kostaldean 28 hilotz jaso zituzten atzo itsasoan. Afrikako hainbat herrialdetatik abiatu ziren, eta bidaiaren azken zatiari bi txalupatan ekin zioten, Kanariar uharteetara iristeko esperantzarekin. Bat bera ere ez zen iritsi. Hondoratu egin ziren, eta hildako gehiago izango direla pentsatzen da. Ezinezkoa arlo honetan legea eta eskubideak bateragarri egitea; legea bera eta bizitza elkarren kontra borrokan.\n> Berria: Indarkeria > BAIONAKO OSPITALEKO LANGILE...


Aurten Ekonomia Solidarioaren Azoka Birtuala da! - REAS EUSKADI\nAurten Ekonomia Solidarioaren Azoka Birtuala da!\nMerkatu Soziala REAS Euskadi\nZiurgabetasunez eta aldaketaz beteriko urtea izaten ari da 2020a. Covid19ak eragindako mundu mailako pandemiak gure bizitzak goitik behera eraldatu ditu, ondorio sozial eta ekonomiko larriak utziz.\nAurten, eredu ekonomiko hegemonikoa aldatzeko existitzen diren alternatibak ezagutaraztera bideratuko gara; izan ere, berriro ere, pandemia honekin, agerian geratu da egungo ereduak ez duela funtzionatzen, eta premiazkoa dela aldatzea. Horregatik, gure ahaleginak adibide praktiko eta errealak ematean oinarrituko dira, pixkanaka ekonomia etikoago, demokratikoago, solidarioago, feministago eta iraunkorrago baterantz urratsak emateko.\nHainbat ibilbide eta jarduera dituen espacio birtuala\nAzaroak 27, Black Friday-aren aurrean añternatiboak daude\nAurtengo azoka milioika pertsona “gangak” online erosten erotuta dauden egun berean inaguratuko dugu. Hain zuzen ere, “Alternatibak daude!” leloaren bidez ikusarazi nahi dugu kontsumo oldarkorretik harago, badirela erakundeak modu arduratsuan behar dugunaz hornitzen gaituztenak, eta horietan kontsumituz gero, bai planetarentzat baita bertan bizi garenontzat jasanezina den sistema hori aldatzen laguntzen dugula.\nAzoka azaroaren 27tik abenduaren 18ra izango da, www.merkatusoziala.eus webgunean.\n← Eraldaketarako proposamenak eta tresnak Azaroak 19-20 → REAS Euskadiko lau erakunde Elkarlan 2020 sarirako hautagaitzetan


Krema Maxisize erosi Menorcan\nErosi Maxisize Menorcan\nLortu Maxisize Menorcan deskontuarekin\nEta eskaera xehetasunak azkar entregatzeko, aplikazio bat webgune ofizialean jarri behar duzu. Aplikazioan, zure izena eta telefono zenbakia sartu behar dituzu. Etorkizun hurbilean kudeatzaileak minutu batzuk barru deituko dizu. Krema Menorcako preziorik onenean lor dezakezu - 39€. Krema eskatu nahi baduzu, bete eskaera. Entrega Espainiako eskualde guztietara egiten da. Paketearen ordainketa mezularitzara bidalitako diruaren bidez edo posta bidez.\nNola erosi Menorcan Maxisize\nMenorcan Zakila Handitzeko Krema Onena\nMaxisize benetako gizonentzako prestakuntza naturala da. Kremaren osagaiek zakilaren gorputz kavernosoaren hazkunde azkarra eragiten dute eta, horrenbestez, tamaina handitzen dute. Webgunean eskaera bat bete eta operadorearen deiaren zain egongo zara zure bizitza hobeto aldatuko da.\nEspainian krema eska dezakezu eta erosi webgune ofizialean soilik. Idatzi zure izena eta telefono zenbakia eskaera orrian, operadorearekin harremanetan jartzeko. Bidalketa modu anonimoan egiten da Espainiako edozein eskualdetara. Bidalketa kostua desberdina da hiri batetik bestera. Mezua jasotzen duzunean eskaera ordaindu dezakezu.\nMenorcako eskaintza berezia - gaur bakarrik DESKONTUA% -50. Kremaren prezioa 39€. Ordaindu posta bidez edo mezularitza bidez jaso ondoren.\nErosi krema gaur eta astebetez erabili ondoren, zuk eta zure bikoteak sexu itxura berria izango duzu. Menorcara bidalketa berehala egingo da.\nMaxisize Kanaria Handiko Las Palmasen Maxisize Murtzian\nOrdena Maxisize Menorcan % 50 bakoitza


hiriarteko garraio sarea gipuzkoarrak ondoen baloratzen duten zerbitzua da - Artikulua - ORAIN Gipuzkoa\nhiriarteko garraio sarea gipuzkoarrak ondoen baloratzen duten zerbitzua da\nGipuzkoako herritarren iritziaren arabera, Gipuzkoako hiriarteko garraio-sarea da ondoen baloratutako zerbitzu publikoa. Hala ondoriozta daiteke ekainaren hasieran ezagutzera eman zen ETBk egindako FOCUS inkestatik.\nInkesta horren arabera, hiriarteko garraioa —10etik 7 puntu lortuz— gizarte-zerbitzuen, hondakinen bilketa eta tratamenduaren, errepide-sarearen edo ekonomia- eta lan-sustapenaren aurretik kokatzen da.\nMugikortasuneko eta Lurralde Antolaketako diputatu Marisol Garmendia sozialista pozik agertu da gipuzkoarrek garraio publikoko hiriarteko zerbitzuaren inguruan egiten duten balorazioarekin. Diputatuaren iritziz "hiriarteko garraio publikoa pixkanaka hobetzen ari gara, zerbitzu berriak, linea berriak eta informazio hobea eskainiz. Era horretan, herritarrek euren autoak etxean uztera animatzeko behar bezain erakargarria bihurtu nahi dugu garraio kolektiboa”.


Mahaian da udazkeneko uzta - Araba - Alea.eus\nMahaian da udazkeneko uzta\nEstitxu Ugarte/PHOT.OK 2018-10-31 17:12\nApinaizen gaztainak erretzeko garaia baliatu dute gaztainzaintza sustatzeko; Fresnedan, berriz, urteko txilar ezti uzta jaso eta prestatzen ari dira.\nZizak, gaztainak, aranak, eztia, intxaurrak, urrak… Asko dira Arabako naturak udazkenean eskaintzen dituen opariak, eta herrietan urte luzez baliatu diren jakiak dira, batik bat autokontsumorako. Despopulazioarekin, baina, desagertzen joan da etxe guztietan erlauntzak izateko ohitura, edo tokiko fruta-arbolak zaintzeko eta baliatzeko lanak. Orain, sarritan, udazkeneko uztaren bilketa herrietara hurbiltzen diren bisitarien eta harrapakarien eskuetan dago.\nBilketa masiboari aurre egiteko neurriak jartzeaz gainera, hainbat herritan ere natura-ondarea berreskuratzeko lanean ari dira.\nApinaizko kontzejua da horren adibide. 2010. urtean egin zuten tokiko fruta-arbolen ondarea ikertzeko saiakera bat Izkiko Parke Naturalean, eta horren ondoren gaztainondoak berreskuratzeko eta sustatzeko proiektua abiatu dute, Euskal Herriko Hazien Sarearen eta Arabako Diputazioaren eskutik. Gaztainaren ustiaketak Europan hartu duen garrantzia ikusirik, aukera ekonomiko osagarria izan daitekeela uste dute.\nHamabi hektareako gaztainadia\nJoseba Ibargurengoitia Euskal Herriko Hazien Sareko kideak azaldu duenez, Apinaizko gaztainadia Izki parkeko handiena da eta, Zigoitikoarekin batera, Arabako nagusiena. Hamaika hektarea baino gehiago hartzen ditu eta 400dik gora zuhaitz motz zahar daude bertan, azken 50-60 urteetan inork ukitu ez dituenak. Beraz, toki egokia da gaztaina barietate desberdinak aztertzeko, eta interesgarrienak aukeratzeko.\nHerriko jendea animatuta dago proiektuarekin. Sergio Martinez de Rituerto Batzar Administratiboko lehendakariak parte-hartze handia azpimarratu du. "Asmoa azaltzeko topaketak egin ziren uztailean, eta hogeita hamar lagunek parte hartu zuten". Gainera, azken urteetan gaztainondoen inguruan garbiketak eta egurraren banaketa egin dituzte. "Bi hektareako eremua garbitu dugu, eta toki hori baliatuko dugu gaztainadi bat nola kudeatu behar den aztertzeko, inausketa teknikak, txertaketak…".\nEgitasmoaren barruan, Gaztaina Jaia egin dute Apinaizen, eta Extremaduratik zein Errioxatik etorritako gonbidatuek azaldu dute bi lurralde horietan nola ustiatzen duten gaztaina. Halaber, fruitua erretzeko frogak egin dituzte, barietate desberdinen ezaugarriak ezagutu dituzte, eta Izkiko gaztaina hoberenak aukeratzeko lehiaketa ere egin dute.\nApinaizko gaztainek irabazi dute, eta ez da harritzekoa. Martinez de Rituerto alkateak dioen bezala, gaztainarekin beti bizi izan dira Arabako Mendialdean: "Autokontsumorako erabili izan da gaztaina, erreta edo egosita, baina ez da inoiz izan oinarrizko errekurtso bat, beste aukera batzuk genituelako".\nGaztainak bezala eztia ere biltzen dute Mendialdean, gainerako eskualde guztietan bezala. APIALen datuen arabera, bostehun erlezain daude herrialdean.\nTxilar eztia prestatzeko lana\nGaubeako Fresneda herrian, esate baterako, txilar eztia egiten dute BegoÒa Diaz de la Presak eta Samuel Etxeberriak. Herriko bizilagun gehienak bezala, De La Presaren familiak erlauntzak zituen garai batean, eta ezti gozoa egiten zuen aitonak. Orain dela hamar bat urte berreskuratu zuen bikoteak familiaren tradizioa, eta hogei bat erlauntz kokatu dituzte Arkamuko mendietan.\nJaso dituzte abaraskak, eta datozen asteetan eztia poteetan sartuko dute. "Artisau-lana da", esan du Etxebarriak. Abarasken operkulua eskuz kentzen dute, banan-banan, gero zentrifugatzailean sartzen dira, eta ondoren iragazi egiten dute eztia, argizaria kentzeko. Berrehun kilo inguru aterako dituzte aurten. "Eskaera handia dugu eta ez gara iristen, baina hau ez da ogibidea".


Gotzon Aulestia - Wikipedia, entziklopedia askea.\nOndarroa, 1940ko maiatzaren 27a\nDonostia, 2003ko martxoaren 14a (62 urte)\nGotzon Aulestia Txakartegi (Ondarroa, Bizkaia, 1940ko maiatzaren 27a - Donostia, Gipuzkoa, 2003ko martxoaren 14a) musikagilea, organista eta abesbatza zuzendaria izan zen. Humanitate eta Filosofia ikasketak egin zituen Donostian, eta Teologia ikasketak Granadan. Donostiako Kontserbatorioan Piano, Harmonia, Kontrapuntu, Fuga eta Konposizio ikasketak egin zituen Escudero maisuaren eskutik. Kontserbatorio horretan bertan jardun zuen Konposizio eta Harmonia irakasle, eta 1983. urteaz gero bertan sortutako Laborategi Elektroakustikoko zuzendaria izan zen. 1983-1993 bitartean Artzain Onaren katedraleko organista izan zen. Abesbatza zuzendari ere aritu izan da, eta jaso zituen sarien artean aipagarria da Tolosako Abesbatza Lehiaketaren lehen saria.\nISNI: 0000 0000 6097 7391\nBNF: 167301948 (data)